url: =A kah toto America | ZONET Production | ZOKUOMTHAWN\n← Top 10 BPO companies in India\nDelimitation irregularities →\nA kah toto America | ZONET Production\tPosted on July 28, 2008\tby Zou Sangnaupang Pawlpi Delhi By Dr. Hau Za Cin [ Phuitong Lim ]\nA kah toto America – 1:\nSia Job Thawngno in, “America pen a ‘kah’ lamsang ahih manin kiamsuk ngeiloin kah toto a, India pen a ‘diah’ lamsang ahih manin khangto ngeiloin kidiah tawntung hi. Kei pen India ah bangzah vei hiam ka zinto ngei a, ahi zongin ‘gamdang pai’ hong kici ngeilo hi. America zinte bek ‘gamdang pai’ kici se hi” ciin Lamka hong zinlai in gen hi. Hi kasa mahmah hi. Ahi zongin tua a gen khit ciang Siapa hun khat sung CP te lenna gam lam zin khin ahih manin tun bel a lawmte in zong ‘gamdang pai hiteh’ a cihta ding uh lamen ing (theisam keng). ‘Inn ka len tiang sava ti veve tong’ a cih uh leh bel Siapa gamdang pai kici nailo maithei hi.\nPhamawh kei e ‘gamdang pai’ a kicih kei leh zong, gamdang pai hi veve ahih ciang. Zomi dan ci mai ni. Zomi te ngeina, Zomi te lungsim ci zaw ni. CP te lenna gam ah lawmte khat in a gen ka lungsim ah tham den hi. Naupang te kimawl ci, galkap kineih. Khat in, “Kei a bu” a cih leh a lawm dang khat in, “Kei a uk” ci” ci pah hih tuak hi. A khuak tai peuhmah kici zaw lai hih tuak! Tua pen Zomi te LUNGSIM LIMLANG hi leh kilawm kasa hi. Dik, maan, true… mahmah ahih manin.\nSiapa kammal khat pan Zomi te LUNGSIM pawlkhat hong dawk va kiau ahih manin i kibawlphat ding, i ngaihsut phat ding pawlkhat om hi lo hiam ka ci hi.\nLe, tua lam i gen nop masa hilo a, i maban zop sawm dih ni.\nKhat veivei kei leltak khualzinna khawng bang thupi hiam, mi zong khualzin a kuamah in bangmah gelh lopi uh ciin ka kisuanglah pian zel a (Kawl lungsim tawh Zolai simte adingin ka aana pian zel a…. ciin na simsak un, he he..), ahi zongin kei pen lawm leh gual min nangawn sawtpi a ciamteh theilo, mun min leh khua min zong sawtpi a ciamteh theilo ka hih manin tu in lai tawh gelh kei leng maimang mai ding ahih manin cihtaak ta kei leh ka siambang in lai tawh kem ning ciin mit kham pipi in ka hanciam hi. Laigelhpa khat in, “Numeite in amau sanga a kithupi bawlzaw, a kikin bawlzaw na’ khat peuhpeuh a hazat uh theihsiam huai a, a ngeina hi,” ci a, hih lai ah numei a cih ciang a ngaihno, a zi a genna hih tuak hi. “Tua manin ka zi in phunlo paulo a ka laibu gelh hong zawhsak manin ka lungdam hi. Amah sang ka kinbawl zawk dai dide a a hazat siam manin ka pakta semsem hi,” ci hi. Tua pa in kum 10 sungin laibu bu 10 val hawmkhia zo hi!\n1. Why America? Bang hanga America thupi bawl tuam se. Bang hanga America minthang diak se hiam?: Bang hanga America thupi se hiam? Bang hanga Amerika kici lo a America kici hiam (ci leng bel Zolai gelh dan ding tuamtuam a ngaihsunte buai pah lian ding hi). Bang hang a ‘kei ka hi’ a kici khempeuh in America zuan se hiam? Bang hanga a nei leh a hau masa peuhmah in America lunggulh masa uh hiam? Bang hanga Zomi te America tung hiam? Bang hanga mikangte Zogam ah hong pem lo a, Zomi te bek hilo leitung minam khempeuh America ah pem nuam uh hiam? Bang hanga gamdang kumpi peuhmah in a tate sangkahna dinga America tel masa hiam?\nTu laitak India Prime Minister Manmohan Singh tanu te America ah om hi kici hi. Sangkah in nasem in tengsuak lel uh hi. Singapore a biakinn lian bel leh pawlpi mi tam nei bel City Harvest Church kici a, tua ah a pastor pa uh zong a zi leh tate US ah om sak in amah in CP te lenna gam ah pastor sem hi kici hi. Tua mah bangin Zomi lak ah zong a khuamu masa, a hau masa, a khuasuak masa te in leitung minam dangte mah bangin US mah tate khanna ding, tate sangkahna dingin hanciam uh hi. Tate itlo kuamah omlo hiven maw!\nTua zahta a thupi America hi. Thupi sa lo i om khak leh zong phamawh kei. Ahi zongin ka neu thumangmawh a la khat ka phawk om – “a omlai teng kuamah ngaih loh teng.” Leitung mihau, mipil, misiam leh khua mu masa, mit keuh masate in thupi leh belhtak a sak uh gam nuam hi a, a na zuatna gam uh ahih manin ei ngaihsutna leh amau ngaihsutna a kibanglo, “sangkahna kibanglo ci mai ni.” Kei zong ka muhna ciangciangah thupi kasak nai loh hang thupi asa te thupisakna a muhpih nailo hi kha ning ka ci hi. Zomi Nam Ni kikhopna ah nungak melhoih muh zial bang hilai a, Khuado Pawi ciang tonpih tutpih theihna dingin a lungsim tawngah kullut (bu bawl) kullai bang ka hi hi.\n2. Vanleng tung pan America kimu: Cingno te lenna gam ka nusiat zawh uh nai 10 valta, tuipi leh meipi bekbek a kimuh zawh zong sawt zo, lamet loh in leilak hong kidawk a, mual leh guam ahi cih a kitel ciangin vanleng sunga vanleng lampi lahna Navigator ci uh hiam aw ka et leh Canada gam a kigalmuh na hi leltak hi. Canada pen ZONET pu Pa Gin Mang te tuallenna gam hi. Vancouver khuapi tungsan ding khawngah ka len laitak un, ‘vuk kiatna leh huihvot nung hiauhiauna hi’ ci a Taiwan omlai a Canadian lawmte hong gen gam himawk veh ka ci hi. Leitung bup map pan en leng Pu Zam King Mang te huansak tawh kibang ziau hi.\nCanada hoih si e maw ciin ka tutna vanleng tohlet pan ka khuadak laitak in Navigator in Canada gamgi pel suk in USA gamsung kawkta a, a gam hoih dan kilamdang tuam tawh kibang liang hi. Zanglo lian pipi kiphah ziaizuai a, lamzik sau pipi kikhawh zeza hi. Minnesota, Chicago, Detroit, Washington DC, New York, etc cihte khawng hong kidawk a, mun tampi ah Bual tui kicing kimu thei a, America gam thupina neucik ki galmuh ta cihna hi. A mu kha peuhmah in encim lo, a tung kha peuhmah ciah kik hamsa sa, a tengsuak kha peuhmah zongsang akicih pen a lamdang hilo a, ‘a mu nailo peuhmah in a muh nop ding gam thupi hi mawk mah veh e’ ka lungsim in ka ci hi.\nMinnesotta kipel suk, Wisconsin tung khawng a kitun ciangin mual leh tui kituahna ‘Beach’ a cih khawng uh kigalmuh in a hing dipdep leh a dum kiaikuai sing leh tui te etlawm pha diak a, Milwauke khengsuk vangvangin Detroit vanlengtual ah tu dingin ka kithawita uh hi. Meipi kai ahih manin Detroit khua sung kimuh theihna tamlo a, meipi lak ah vanleng niamsuk diaidiai in meipi a phul ciangin kisinggawp ahih manin ka pam a tu mikang nungak melhoih mahmah te (Zolia te zaha hoih bel hi kei uh) awng khia kha uh a, “awiiii……..” mah ci vangvang sam uh hi (tua tak ciang mi tampi in amau lam en duamduam uh)! A lauh ot uh lamdang a sa hi diam, ahih kei leh Zopau a ‘awiiiii…’ a cih khiat vengvang uh lamdang a sa uh hizaw diam, thei khang.\nDetroit khua pen tu nung deuh a Ph.D. (Political Science) ngah Lia Dimkhek omna khua hi. CP te lenna gam pan ka dinkhiat ding laitak in tua thu hong kithang ahih manin ka maingal tuam mahmah hi. Vanlengtual ah hong na dawn kha tam bang ka ci kha lianga, ka kideihpiak tazen hi, lawlawm song. Hong mawhsak kei un, ‘kong na dawn ding uh hiam, i kimu thei diam?’ a ci zong om kha mai thei ahi, no theilo, he he….\n3. “Welcome to America”: “Welcome to America, and we wanna show you the city” ci a thu pulakna ka zak khit uh ciang Detroit khuapi tungah vanleng tawmvei vial len kawikawi a, lampi siangtho tak, moto Bawng hon banga kizui ngetngat, inn tampi khuaibu banga kigual tiltel kimu thei hi. Vanleng tual mahmah kidawk nailo a, luipi tawh a kibang tui kicing deda kimu den hi. Khuapi tungah lengleng in a kiu khat ah khuapi beita cih ding ciangin vanleng pei in lei zutkha a, a kha kising in, a awm bing heethaat a, America leitang a kitung hi lel tak hi.\nCingno te lenna gam bangin vanleng na tam mahmah lo a, lamdang ka sa hi. America pen thupi lua mahmah ding, vanleng zong tam mahmah ding, a mun zong siangtho mahmah ding cih upna tawh tung ka hih manin ka upmawh bangin mu pah zuahzuah lo ka hih manin lamdang ka sa sim hi.\nAhih hang a pam lam ka tai phei uh leh ka vanleng uh a khawlma in Bawng hon khumkhop mahmah banga kigual vanleng ka mu phei phei uh a, wow… wow… ka cici mai ta hi. America te in leitang lian nei lel uh ahih manin vanleng tual khawng ciil bawl vetlo in lianpi zik deda uh a, a tukna, a lenkhiatna, a koihna cih bangin a tuamtek in mun gam lapipi ah a koih uh na hi zaw hi. Cingno te, CP te lenna gam te ah bel leitang deihzah a zat ding neilo uh ahih manin na khempeuh zek bawlzaw uh hi ding hi.\nA kah toto America – 2:\nSuahtak na ut hiam? Na dikna (rights) na gum nuam hiam?\n4. The Land of the free, and the home of the brave: Leitunga ah a hau masa, a pil masa, a hithei masa peuhmah in tate sangkah dinga a sawlna gam uh America hi mawk hi. India gam ah Zomi tampi tenna North East India pan nu leh pa in amau hihtheih khomkhom in a tate uh Shillong, Delhi, Bangalore, Mumbai (Bombay), etc te ah sangkah dingin kuankhiasak uh hi. Nu leh pa hihtheihna tawh kituak in a gamla tungzo deuh om a, a gamla tungzo lo zong om veve hi. Tua banga kitaitehna leitung ah America a tawpna hi. Mite tun theih tawp hi.\nBang hang hi ding hiam i cih leh America pen mihingte suakta taka nuntak theihna gam, hangsan taka thudik thuman a kigupna gam, a hoih peuhmah a kithupi bawlna gam, ‘the land of the free and the home of the brave’ ahih man hi, kici hi. A tom in gen leng American Dream na delh theihna gam hi. Mihing khat in a nuntak sunga a hih ut penpen a hih theihna dinga suahtakna a neihna gam hi. Khut kihensak lo, kam kihumsak lo cihna hi.\n5. Detroit ah nai nih sung: Vanlengtual ah mikang, mivom, misan, mieng, a tuamtuam kileh mai’mai’te lakah kei zong vandak kawm ka lu hen’toin ka pum ka tholh phei a, ka khe khaito in ka khut ka vik phei a, ka mailam saupi en in ka pute inntual tung bangin ka vandak pah gaga sam hi. A dung leh vangah nektheih namkim, muhtheih namkim, aw…. nuam tei ei….. Taklam hek leng vanleng bebek kigual demdam, veilam hek leng mikang nungakno Zolia te zaha hoih phialphial nui hiuhiau a tukhawmte…, a thau a gawng, a khang a moi…. vanlengtual zong lianzo sa lawmlawm ing. “Tunkim ni hiam?”*** kici phial takpi hi!!\n[*** Nidangin sanggam …..te pawlkhat khua neu pan Phaipi (Imphal) ah zin uh ci, Phaipi khuasung a tun uh ciang mihing tam sa lua, amau khua lamah Kikhoppi khawng ciang bek a mipi tam ahih cianga “Tunkim ni hiam?” ci uh hi ci. A khiatna pen mi tam sa lua in Kikhoppi om a, Kikhoppi tunkim ni hiam cihna hi. Shillong omlai lawmte hong hilh hi.]\n6. Detroit pan DC ah mithau mahmah khat tawh tukhawm: Shillong sangkai lai in mi thau piante (a diak in nungak) kimu leh ‘a nu leh pa in vakzo ahih manin hampha uh hi’ ciin lawmte tawh ka holim ngeingai zel uh hi. Tua pen ko Mizogam pan khangkhia te cimphawng hi a, a taktak zong hi tuanlo hi.\nDetroit vanlengtual ah vanleng tuang dinga ka kigual dimdem uh leh ka nung pek vuah pasal thau pha mahmah khat zong hong kigual a ka pianzawh ka mi muh lak pan lian bel lai dingin ka um hi. Vanleng sung ka lut tak uh ciang ka tutna kiangah hong pai pheiphei a ka kiangah hong tu mawk hi. Kalai, kalai! Ei bel mikang gam kizin hi mawk ahih ciang mikang nungak a hoihsim hiu hiau khat khawng tawh tukhawm leng kidah hetlo ding kimlai…. huiha. Nai nih sung ka pianzawh mihing ka muh lakpan a lianbel tawh tukhawm in leitunga thunei penpen President Bush inn kiang ka tung sam hi. Tua pa liat dan pen pasal nih in kikawi zo lo maithei hi. “Muhnop” i cih pen mihing zong na hi veve mawk ei guai.\n7. Pa Thawng leh Nu Kok in hong dawn: A kah toto America vanlengtual ah Free Phone service om ding ka sak pen na omlo a, omlo ahih manin phone card USD 10 tawh ka lei leh local call khatvei, international call khatvei (‘hello darling….’ kici man bek) bek mah kizangthei a, bei ziau hi. Vanlengtual pua lam ah USD 10 lei leng local calls 20 val, international call zong …. I miss you… cih khawng zong kigen man thamtham hih tuaks. Tua manin ‘land of the free’ ah a free tam mahmah khollo tawh kibang. Theitel sam keng, kan lai ni.\n“Pa Thawng, cidam in Dulles Vanlengtual hong tung ing ei” ka cih leh Pa Thawng in, “tawmvei na ngak pak aw” hong ci a, khuaphelep sanga manlang zaw in hong tung in ka gei a nungakno thum amau dawn ding ngak-a tute nusia in vanlengtual pua lam ah ka kisawnkhia uh hi.\nLamdang kasak mahmah pawlkhat pen van sawnna ding leng (trolley) saap kul (hire, paid); police, customs checking omlo; hong dawn dingte ngak kawma tutna ding tutphah kikoih se lo; mikang gam zin ciin mivom vive kimu den! Vanlengtual a nasemte bang India mi hileh kilawm (vai mel) tam mahmah. Pasal papi khat a tha hoih mawhlo, a mel zong Asian, a ngo pian khat in hong enen hong enen a, hong ngai pian ahi tam maw ka ci hi. Tun ka nungngaihsut kik ciang Zomi te melhoih hong sa hilel lo diam ka ci mai ta hi.\n8. A lungzuanhuai zan khuamial: Pa Thawng leh Nu Kok tawh vanlengtual pua lam, amau moto omna lam ka zuat uh ciang nitak khuazing ding kithawi ta a (America ah ni tum hak mahmah hi), airport transport car tung pan ka kum khiat uh ciang vanlentual mai ah moto a dim a kiphah zeizai ka mu a, tua lak ah Zomi te moto zong bangzah hiam na om mawk hi. Topa in Zomi te hong lamsang a, Amah eite tungah hoih hi ka ci nuam hi. Tua banga moto khawlna lam zuan a ka pai pai laitak un khua hong zing deuhdeuh a, vanleng tung pan Washington DC leh vanlengtual kim leh pam teng akimuh theih bangin khua kimu nawnlo hi. Lungzuanhuai a, lungleng huai hi.\nTua sanga lungzuanhuai zaw zan in hong ngak a, gen khiat ngam loh lungzuanna tawh ka kidim hi.\nPa Ngocinthawng pen Pu Vumson, Ph.D. nau hi. Pasian thupha sanga ka laisimna ka zawh ciang a’ lungdamna leh hong pahtawina a ‘ka behpa hi teh’ hong cih kiau hanga kei naupangno lawpna leh lungdamna tawh kidim a ka omlaite ka phawk a, pupa theihloh vaigam IIT Kanpur ah lungzuang taka ka omlai a thanuamna leh lametna saupi hong piakte ka mangngilh kei hi. Ahi zongin maitang kituah a ‘lungdam’ cih kammal bek zong kiho thei nawnlo ding cih ka ngaihsut kholh ciang kua theihloh in inn tun ding ka kihta mahmah hi. Tua lungzuanna in vanlengtual leh inn kikal gamla sak sem a, hih lai ka gelh ding zong ni tampi in ziakai sak lailai hi. Inn ka tung takpi uh a, amah na omlo hi. A innlui Riverdale ah ka hawh a, amah a tak in muh ding omlo a, a maan (photograph) bek mah muh theih dingin kisuang a, ngaihsutna kicing neithei ciang adingin lunglenhuai khuangaih huai hi. A tupa Otilio mopawi New York khuagei New Jersey ah ka pai a, amah na om tuanlo hi. Hih bang hun thupi ah a pu in a tu uap nuam dinga, a tu in zong a pu phawk dingin ka ummawh hi. Ahi zongin Topa gelna kinial theilo cih i Lai Siangtho ah i mu hi.\nZomi te’n amin i theih masak, i min ding leh i mailam ding ama hihtheih ciangciang ah a khual, a sem leh a hanciam hi a, maitang kimu a kam kumkhawm dingin ka lunggulh penpen na hi tawntung hi. Ahi zongin mihing gelna leh mihing bawlpa gelna kibang lo a, i nuntakna zong Ama khut sungah om ahih manin Ama hunzeekna kiheithei vetlo hi. Topa kiangah leitung gimna haksatna leh dahna kahna te phawk nawnlo in hong khawlsan a, khamuang takin a kha tawldam hen.\n9. “Buhsih leh Sa” mah lim penpen: Zomi te in “Buhsih leh Sa” mah lim kisa penpen hi. May 20 ni Nikhat pumpi makhelh dinga ka leng vangvang zawh uh ciang kimakhelhzo takpi a, ahi zongin gilpi sungah antak tam nawnlo hi ding hi. Zomi te an mah kiduh pen hi. Tua nitak inn lum ah Buhsih leh Sa mukvun nel pian-a ka nekkhop taktak uh bel ‘dam man om’ a cihte uh hi a, ken bel ‘America zinman om’ ka ci hi. Zogam thak ah Buhsih leh Sa na omzaw thamtham a,\nVaimim ciim zong khamzo lo,Gatam ciip bek mah petpet ing,cih tawh kilehbulh lian hi.\nA kah toto America – 3:\nNa vengte it in. Nang na ki it bangin na vengte zong it in. Vengte tawh kido sangin khua sagih tawh kido ding tel-huaizaw……\n10. Ka vengpa uh leitungah thunei pen hi: Leitung ah a kithupi sim mahmah khat pen ka vengpa uh hi. Ka vengpa uh hih ding mipil, misiam, mihau, khanglui pau a ‘kei ka hi’ a kicite kituhna thupi hi. Tu laitak a ka innvengpa uh President Bush pen tukum November kha ciang a thalaih ding kitel dinga, mai kum February 2009 ciangin a thak in hong laihta ding kici hi. Tua ka innvengpa thak ding uh kituh in America gam mi minthang mahmah thum (tu laitak) John McCain, Hilary Clinton leh Barack Obama te mipi mai ah kinial in, ‘kei hoihzaw ing, kei siamzaw ing, kei semzo pen ning, ken no haksatna thei pen in, ken na haksatna uh hong huhzo pen ding hi ing…..’ ciin kidem keei uh hi. Ko ka thupi hetloh uh hang ka invengpa ding uh kituh in mipil tampi a buai den hi keei sam ei. Zomi te’n – ‘kei a bu’, ‘kei a uk’ ci-a tungnun kituh sang thupi zaw in um veng aw!\nJohn Mc Cain lah Vietnam gal kido lai, 1970’s hun a galte in a mat, galte thonginn sungah a kum kum a khumcip uh hong suakta kik hi a, a vanleng a kapkhiatsak lai vua tuipi tungah puanpi (parachute) tawh a tuaksukna ah a nakguh leh a khut khe guh kitante hangin America te lungsim ah ‘gam leh nam adinga thuakpa’ cih khat nei uh a, it in zahtak uh a, thupi sim mahmah uh hi. Ahi zongin kum 71 a pha khin galkap lui khat pen a cidamna, a thahatna leh a lungsim a hiam lai taktak diam cih mipi lungsim ah tawikhai bangin ki penglip deudeu hih tuak.\nHillary Clinton leuleu lah a pasal hanga minthang bek hilo, amah mah zong Law a siam man bekbek a minthang leh mihau innkuan hi a, Politics pen a innkuan mehtui limpen uh hi. Zomi pawlkhat in kawl ngapik kihello a annkuang a lui nawnloh dan in Clinton te innkuan sungah Politics genlo in ann kham cih om ngeilo kici hi. Ahi zongin mipil leh khangto gam gamthupi ah numei lawmlawm ko innveng a hong koih ding uh kisuanglah (kawlgam suak Zomite in ‘aana’ na cihte uh) in tukum November ciang kihello dingin khentat ta uh hi leh kilawm. A numei lungsim a suah taktak leh kum 2012 ciang bel hong tho kik ngiainguai mai tam maw, ‘numei gal zawh’, ‘numei gal lelh’ cih khat om hilo hia?\nBarack Obama leuleu bel a pa Kenya mi, a nu Hawaii mikang ahih na hang khawng leh a vomte a cih uh black decendent hi a, tua bek hilo in apa pen maituamte Muslim hi a, ama min laizang zong Hussein hi kici hi. Tu laitak thupiang tuamtuam leh 9/11 zawh diakdiak maituamte pen America te in a pahtaak mahmah loh laitak ahi tam maw. Ahi zongin amah pen thugen siam, mipi lungsim zo thei, Singapore lawmte khat cih dana a ‘lawng sau’ ahi tam maw…. kah toto mawk hi. “Democry i cih zong khatveivei a pil pen, a siam pen kiteel hi tuanlo a, a haiteng a tamzaw zong hi thei veve hi” kici hiven maw.\nKa innvengpa ding uh pen November kha ciang kitel pan ding hi, na mitsuan ciat leng hilo dia.\n11. Memorial Day niin…. :\nA kah toto America – 4 :\nZomi te in bang i ciamteh hiam? Bang hihte i thupi bawl hiam? Kuate i phawk hiam? Gam leh nam ading nasemte i pahtawi hiam?\n11. Memorial Day niin…: America te in a galkap hangsan te uh, gam leh nam ading a nuntakna, hinna, a thahatna leh a melhoihna, a khangno hun khempeuh a piate zahtakna in a site phawkna, a dam lai, a semlaite thapiakna in Memorial Day kici na nei uh hi. Galkapte Phawkna Ni cihna tawh kibang hi.\nVietnam gamah communist kiukna a lut ding dalna dinga America in a galkap tampi sawla kidona ‘Vietnam War’ a kici in mipi lungsim lawng mahmah lai a, tuma kum sawm val lai pek pan US President kitelna ah zong Vietnam galkuante min hong kidawk den hi. Tunai a President Bush seppih Colin Powel zong Vietnam galkuan khat hi a, mipi in zahtak mahmah uh hi. Vietnam ah Democracy a om ding deih in a galkap tampi sawl mah leh, guallel in ciah kik uh a, ahi zongin Rambo film ah bel guallel lo uh hi.\nHih Memorial Day ni pen kumpi zum khempeuh kikhak a, mun tuamtuam panin galkap lui te in amau Bike nam tuamtuam – Harley Davidson, Enfield, etc te tawh hong pai in Washington DC ah lampi zuihna (bike rally) nei uh a, muhnop hi, muhnop himai. Kei bang Harley Davidson khawng a taka ka mit tawh ka khatvei muhna ahih manin muhnop kasa a, thupi kasa a, ngaihno te tawh kipuak hialhial na dingin ka iplah hi. Amau galkap luite bel a zi te uh tawh kipua pahpah in, US flag leh amau galkap kipawlna uniform silh in kizui ngetngat uh a, muhnop mahmah kasa hi. A lamdang mahmah khat pen gam itna, gam ading phawkna lianpi a kingaihsun hi mah leh mivom sang mikang kitam muh zaw thamtham a, mivom kimu mello mawk hi.\nTua Bike te tungah tuangin maan ka kizaih a nuam kasa mahmah sam hi (a parking mun ah), naupang kimawl bangin. Amau a bike neite bang maan kilakpih ding cih ciang lungdam siam mahmah uh a, a puan-ak tung vua “Freedom is not free”, “Nam Knights”, “Some Give All”, “Rolling Thunder”, etc cih khawng a kigelhte a dawkloh ding lau hileh kilawm liangin ki pose uh hi. Tua lai kigelhte dawksak nuam uh hi. US kumpi in zong zahtakna lianpi pia in amau adingin nakpi takin hun hoih bawlsak in thupi tak in galkapte – gam leh nam adinga tha leh ngal nuntakna piate pahtawi uh hi. Zomi te lungsim bang America ah zong na om thamtham hi.\n12. John F. Kennedy hanmual ah ka hawh leh:\nA kah toto America – 5: Kennedy Hanmual ah: 12. John F Kennedy hanmual ah ka hawh leh: A thugen minthang vangvang ka phawk hi. “Ka gam in bang hong pia ding ci masa loin ken ka gam ading bang pia masa ding cih kidong zaw in” cih a hanmual ah kigelh a, tua mun ah ka hawh kha hi. A mikang kam in –\n“My fellow Americans: ask not what your country can do for you – ask what you can do for your country.\nWhether you are citizens of America or citizens of the world, ask of us the same high standards of strength and sacrifice which we ask of you. With a good conscience our only sure reward, with history the final judge of our deeds, let us go forth to lead the land we love, asking His blessing and His help, but knowing that here on earth God’s work must truly be our own.”\nUS in President tampi a neih lak pan Lincoln leh Kennedy banga mipite thupi ngaihsut mahmah tuam na tam hetlo hi. Tua banga a thupi sim mahmah uh Kennedy pen galkap hanmual minthang Arlington National Cemetry, Washington DC ah om a, kumsim in Memorial Day ciangin mipi a tul a simin na veh in na en hamtang uh hi. Tua zaha minthang President pen kua tawh kibang ding hiam ciin ka American lawmpa ka dot leh, “Elvis Presley minthan zah mah in a minthang hi” hong ci hi. Kennedy pen President bek hilo in celebrities status a nei hi mawk hi. A birthday ni a Marilyn Monroe “Happy Birthday” sak thu zong a minthang himawk hiven.\nA hanmun ah mei kihal in, meikuang leitung beidong a mit nawnlo dingin kikuangsak a, a khanglam ah ama thugen minthang pen (a tungah i gensa pen) suanglaipi tungah ki at hi. Kennedy galna hun a zangnuamte leh a meikuang gei ah a ding dingin mi kigual diudeu a, khat khit khat kipai deudeu hi. Keizong a gei ah ka kigual a, ka hun hong tun ding ngaklah in ka khuadakdak kha liang hi. A meikuang mun ka tun ciangin ka gallam pan Pa Thawng in maan hong zaih in, tua bek mah ka kep ding ka ciahpih theih hong suak hi.\n13. Theihloh galkapte hanmun (“Tomb of the unknown soldier”): Kennedy te hanmun veilam ah pai phei in, lui i kan khit ciang a gal mual ah kahto leng a kithei khalo galkapte hanmun kici khat om a, tua mun pen America te in a thupi sim diakdiak khat uh hi. Gal sungah galkap a si, ahi zongin a luang a kimulo, a sihna mun a kitheilo, pawlkhat bang amau si maw hing maw cihzong akitheilo zah donga kimu kik nawnlo leh a thu akithei nawnlo hi a, tua mun ah bang lai kigelh hiam cih leh :\n“Hih lai ah Pasian bek in a theihAmerica galkapthupina khempeuh tawh kipahtawi inkisial hi”\n“HERE RESTS INHONORED GLORYAN AMERICAN SOLDIERKNOWN BUT TO GOD”\nHih a kitheinawnlo, a kimukiklo, a kiciamteh kha lo leh a tangthu uh a kithei zom vetlo galkap si te zahtakna minit 5 halta khawngin pia zom ziahziah uh a, i lungsim hong lawng mahmah hi. Tua zahtakna i piak laitak in i khut i awm ah koih ding, tangloin ding ding, kuamah a tu omtheilo ding, tua zahtakna piak a kipat khit nak leh a zoh mateng kuamah ciah khia theilo ding cih dan in zuihding ngeina khat nei uh hi. US gam hutna dinga a nuntakna uh a piak lam uh kithei, ahi zongin amah kua hi hiam cih a kitheilo khempeuh zahtakna a piak uh thupi kasa hi. Ka lungsim ah America galkap hi nuam sing maw ka ci phial ta hi!Tua zah in a i lungsim hong zo mawk hi.\nA lamdang mahmah khat pen hih hih National Cemetry ah zahtakna a pia, i Zongeina in gen leng Dai Hawh khempeuh lakah mikangte (whites) tam bel a, mivomte (blacks) tawm mahmah in, a dangte pen khualzinte (tourists) hi deuh uh hi. Tua man in ka lungsim ah America a it taktak, a khual taktak, a zuun taktak nuam pen mikangte bek mah hi hiam, ahitam maw ka ci hi. Nuntakna pia ngam pen tam kha inteh, ahi zongin gam it taktak leh a zun nuam taktak pen a si ngam zah hi khollo ahi tam maw ka ci hi.\nZomi i it taktak leh i zun ding, i khoi ding mah hilo ding hiam cih hong phawksak mahmah hi. It ding, kem ding, khoi ding, zahtak ding….\n14. A dang khempeuh ah zong pak khat leh America flag kikoih: Hanmual a dang khempeuh pen khuapi khat sung cia mahmah ding mualtam diadua khat sungah kipehmat phial in kiphut a, a gual tangsak in, a kigamlatna kikimsak dimdiam in, a kikim suangneu hiam, singlamteh hiam kiphut dimdiam hi. Tua hanmual suang khat ciat ah pakbawk khat leh US flag khat ciat kikoih a, thupi mahmah ka sa ziaizuai hi. Tua mun ah pak a kizang khempeuh moto puak za bangzah apha tam aw! US flag bawlna dingin puanthan meter tul bangzah a kikhui tam aw!! Zomi khempeuh puansilh silh khat ciat cingzo phial lo diam?\n15. Numei galkapte phawkna: US numei galkapte zong na thuneu hetlo uh a, pasal zah ahi zo kei zongin nakpi takin galdona leh gamsung hutna ah na nasem uh hi. Tua banga a gamkuanna uh a tuamtuam – Vietnam, Korea, Afghanistan, US suahtakna ding kidona, etc ah a sepkhiatte uh pahtawina, phawkna leh zahtakna in Museum khat bawlsak uh a, thupi kasa mahmah hi. Galte mat a suakta kikte tangthu, galkap sungah a lawmte a khuaite tangthu, a gualzo te gualzawhna thu cih bangin a kigelh, a kigen, a maan tawh kilak cih bangin om zihziah a, NASIA LUA hi mai hi.\nZomi, US pai khempeuh in muh dingin hoih kasa hi. I gam leh lei hutna dingin pasal bek hilo, numei in zong semthei hi cih i muhciat theihna dingin.\n16. Korean War Memorial, Vietnam War Memorial lam ah:\nA kah toto America 6: Korea, Vietnam War Memorial lam ah\nJohn F. Kennedy, US President a suahni in mipi maiah a thugen masak penpen, US in “pay any price, bear any burden, meet any hardship, support any friend, oppose any foe, in order to assure the survival and success of liberty,” na ci giap hi. Tua in Vietnam kidona piangsak hi kici thei hi.\nCiamteh ding, phawk dingin a hoih mah hiam thei khang, kido thu, kisim thu pen mihing lungsim ah kiciamteh den hi mawk a, lungsim bek hilo, singkung suangtum nangawn phut in a maimang ding kiphallo hi zen hi. Lamdang cip.\n16. Korea, Vietnam War Memorial lam ah: Leitung galpi khatna pek pan THU tawh akidodo khin leitung pen thauvui thautang tawh kipelh theilo a, kilemna, kihotheihna leh kithutuakna a om theihna dingin hinna tampi in sihna thuaklawh hi. Communism leh Democracy aki nawkna mun peuhmah ah a THU bek a kinawk hilo in a mi, a sa bek thamlo thauvui thautang leh gal leh sa kineihna tawh kinawk in, a zo a om mateng in beilo hi. ‘Ki akgual khen’ cih tamlo a, a lel zawzaw a kihingpiakna (surrender) leitung hi.\nTua banga US in Democracy tangko a, Russia in Communism a tangkona leitungah amau gel mah hong kimaingat in – luidung, mualdungah a kimuhna peuh vuah hong kipumbawh pahpah ta uh hi. Tua banga kibawhna gam nih – Korea leh Vietnam hi. Democracy hoihzaw, Communism hoihzaw a kicih tuah uh ciangin deihna kibanglo pen Zomi te mah bangin hong kilang neih pah gaga uh a, pawl kikhen in, khen tuam kisuah pahpah hi.\nJune 25, 1950 kum a South Korea ah kitelna om pen North Korea in thukimpih lo ahih manin kitelpha kik dingin ngen a, a ut loh ciangin N.Korea in S.Korea sim phei pah a, kidona piang hi. USA in S Korea singkhuah puak behlap in, Russia in N Korea singkhuah a puah behlap ciangin kidona mei hong am semsem a, July 27, 1953 ciang kilemna neih ding a thukim mateng uh kidona kisumit zolo hi.\nKorean War Memorial munpi ah “Freedom is not free” cih suangpek lianpi tungah kigelh a, a gei ah Korea galkapte lim tua laigelhna lam zuana pai bangin bawl uh hi. A khiatna pen galkapte in “freedom” (suahtakna) lam zuan in pai uh a, pawlkhat lampi ah si in, pawlkhat a mun tung hi cihna hi kici hi. A mun ah et ding pawl hi, ahihna zah in gen siam lo ding ihih manin tua zah ci phot ni.\nA minthang penpen leh tuhun khangthakte in i theih bat nai pen Vietnam war hi a, 1959 pan kipan 1975 a bei pan ahi hi. Rambo I, II, III te ah kilak a, ahi zongin a tak tawh kilehbulh linlian in (limciinna sungah bel) Rambo in zo den hi. A taktak in bel tuni tanin America te in na a sak mahmah uh Democracy deihte guallelhna kido ahih man hi. Korea banga gualzo pah ding kisa kimlai galkap 60,000 kiim a sih zawh ciangin zong zawh ding lamet omlo ahih manin minsia takin kipiakhia, kidawkkhia zaw uh hi (withdrew cih kammal zang uh, surrender cih kammal zang nuam kei uh).\nVietnam gam pen Leilu (north) leh Leitaw (south) lam gam ciin North Vietnam, South Vietnam kikhen hi. Leilu lam pen Communist gam hi a, leitaw lam pen Democracy gam hi. Leilu lam makai pen Ho Chi Minh hi a, Sen minam hi (Tu laitak Sen kumpi Hu Jintao tawh a innkuan min a kibang hi, Ho = Hu. A Senlai awsuah ah Haw ci-a ging lo in, Hu ci a ging ding hi). Russia gam tawsawn N. Vietnam in US tawsawn S.Vietnam gambup uk nuam ahih manin gal kido a, leitaw lamte in lel uh ahih manin ahuh dingin US galkapte hong pai hi.\nUS galkapte hong tun tak ciangin Ho Chi Minh in tuma kum 20 hunlai a France kumpi Vietnam gam nusia dinga a hawlkhiat lai vua a gensa mah US te kiangah genkik in, “US in kum sawmnih kido ding acih leh kum sawmnih kidopih ding, kilemna deih a kilem a ut uh leh tuni nitak lam nitum ma in niangtui dawnkhawm dingin niangtui sai ah ka zawn ding hi,” ciin na genkhol hi. A gen bangin kum 25 sung khawng hong kido takpi uh hi. Kido khit cianga US kumpi ciamtehna ah ‘a guallel mah hizaw mawk hang ei’ cih hi mawk hi. A thu saupi omlai…. gen khin zo pak kei ni.\nHih kidona ah US in galkap tampi a khuaite “suahtakna dinga nuntakna piate” ciin VIETNAM WAR MEMORIAL mun ah suanglaidalpi ba’ng tungah a min uh gelh in gual diudeu uh hi.\nHih Korea leh Vietnam galkap phawkna mun pen “Memorial Day” neih sim a galkap tampi Dai Hawh na mun leh Jerusalem kulhpi geia Kahna Bang kici mun ah khitui luang ziahziah banga pasal takpi khitui a luan ziahziahna mun hi mawk hi.\n9/11 zawh diakdiak US mipite in suahtakna ‘freedom’ a thupi dan, kilemna peace a thupi dan tel semsem uh a, tua manin galkap site zahtakna uh khang in, kido hanga kilemna om thu tangko saan uh hi.\nBut, lets remember this: “freedom is not free!”\nA kah toto America 7: Lincoln Memorial, etc\n17. Lincoln Memorial: US President 16na Abraham Lincoln phawk tawntungna dinga kilam innpi pen Lincoln Memorial kici hi. Washington DC khuapi sunga National Mall kici mun ah kilam hi. A geel Henry Bacon hi a, a lam a bawl Daniel Chester French hi in, a za nuh Jules Guerin hi.\nHih mun pen Martin Luther King, Jr., in August 28, 1963 kum a March On Washington for Jobs and Freedom hunlai a a thugen minthang, “I have a dream” (“Ka mangmat khin hi,” ahih kei leh “Ka mangin mukhol ing,” “Mangmat zo ing”) cih thu a genna mun hi. Tua a mangmat khit thu pen mivomte in suahtakna ngah ding, mivom mikang kideidanna om nawnlo ding, ci leh nam a kideidanna bei ding, America ah minam khempeuh liangko kikim ta ding hi cih ahi hi.\nTua thugenna ah mihing tul zanih bang kikhawm a, a vom a kang kihel hi. Tua thugenna in President Kennedy lungtang lawng mahmah a, suahtak ding, liangko kikim ding a deih mihing tul za tampi US khua tuamtuam gam tuamtuam pan hong kihel kei leh makaipa a lungkiat ding lau uh hi ci phial hi. Tua thugen pen US khangthu ah thugen hoih penpen lak ah kiciamteh a (2002), a thugen lai a a dinna suangphah zong kum 2003 ciangin kiciamteh hi. Kum 2008 ciang in a khatveina dingin Barack Obama US President kitelna ah kihel thei dingin kilamto zo hi kici hi.\nTua zahta a mipi a hup thugenna mun pen Lincoln Memorial hi.\nA omna: Korean War Veterans Memorial,Vietnam Veterans Memorial gei mualtungah kilam hi a, Greek hunlai a Doric temple kici te tawh kibanga kum 1914 a kilam hi. 2005 kum in mihing tulza 30 (3 millions) val in veh in, en uh hi. National Park Sevice te kepna nuai ah kum 1933 pan in omta hi.\nA kigelh laimalte: A khuam 36 pha a, khuam khat tungah tua hun a US gam state 36 te min khat ciat tuang hi (tun bel US ah state 50 pha ta). A sungah Lincoln lim lianpi in tungman leh buan, bilat lei tawh kibawl a, tutphah tungah kitu sak in a khut taklam khuttum a, a veilam khahkol hi. A lu tung san ah hih bangin kigelh a:\nIN THIS TEMPLEAS IN THE HEARTS OF THE PEOPLEFOR WHOM HE SAVED THE UNIONTHE MEMORY OF ABRAHAM LINCOLNIS ENSHRINED FOREVER\n(Hih innpi sungah\nA hotkhiatsa a gam lehMi khempeuh lungsim ahAbraham Lincoln phawknaKiciamteh tawntung hi)\nA innpi leitaw lam kiu ah (south end corner) Gettysburg address kici, Lincoln thugen minthang penpen, “government of the people by the people for the people shall not perish from the earth” cih pen kigelh hi (Mipi ading mipi kumpi mipi vaihawmna hih leitung pan bei ngeilo ding hi).\nMilim tuamtuam – vantungmite (angels) limin thudik, thumaan, truth gualzo cih lahna; America leilu leh leitaw gam kido pan kilemkik hi cih lahna lim; leh silate suahtakna ngahta hi cih lahna limte zong ki at hi.\nAlim omdan: Hih lim kibawltawm (sculpture) ah Lincoln pen Kumpi tokhom tungah kitusak a, a khe taklam madawksak zaw in, a khe veilam nunung zaw a, kalsuan khia ding bangin lak uh hi. Khawllo in paizel ding cih lam genna ahi tam maw.\nA mit zeu in a maisuah vak lo a, gim leh tawl hi cih kidawk in, gambup kipawlna innpi Capitol lam en in khuadak sak uh hi. Kipawlkhawmna mun thupi Washington Monument galet in nei hi cih lahna hi. A khut sungah Rom kumpite thuneihna leh thudikna (power and jurisdiction) humcip sak uh a, a tutphah san ah mipite thuneihna lahna ki gelh hi.\nLeilu lam ah Lincoln President asep ni a thugen masa penpen kigelh a, leitaw lamah i gensa….. mipi ading mipi kumpi leitung pan bei ngeilo ding…. cih pen kigelh hi.\nA mi phawkna bek zong hizah a thupi ci leng a mi bangzahta in a thupi tam?\nA kah toto America 8: The White House, etc\nLeitungah mihing tenna inn minthang pen hih inn hi a, a kiangah pai a, a gal pan ka et niin ka lungsim ah a tangthu bang hi ding hiam ciin ka ngaihsun kik a, inn ka tun ciangin a tangthu muh theihna ding laibu ka zonga, ka muhna pawlkhat pan hih inn pen kum za nih vala upa ahih lam ka thei hi.\nKum zanih bang beisa a kilam hih White House pen US president inn hi a, a nasepna munpi hi in, a nuai ah a sem pawlkhat nasepna mun zong ahi hi. The White House pen ka omna uh pan minit 15 sung khawng bek in kitung ziau ahih manin ka innvengpa uh ka ci mai hi!\n1792-1800 kikal a kilam hih US president inn pen 1814 kumin British tawh kido lai in kihal sak a, a kanglo khempeuh kipuahpha kik in, a za zong kinuh kaang kik a, white paint kizang, tua manin a min “The White House” cih kipia hi. Mei katna vom khempeuh kinuh kaang kik mana Inn Kang kici bek hi masa lo a, tua ma in zong a kaang sa hi mah leh aza a kinuh kik zawh ciang mei katsa hihna pan a kilamthak kikna zahtakna tawh Inn Kang kici hi, aci pawl om hi. A ciil pan White House a kicih masakna pen President masa penpen George Washington zi Martha Custis Washington te inn pen White House Plantation kici hi. President hong sep uh ciang a inn lut masakna pen uh amau tenna inn min mah pia suak uh hih tuak!\nA kiang pan gal-et: Kum 2001, 9/11 zawh ciang US gam ah migilo te nasepna hangin suahtakna tampi kihencip a, nidanga White House sung et theih hunte in hong kheng in, a huan sungah kual vak ding zong kikham cip in a kiang pan ki gal-et thei bek hita mawk hi. Dah huai sa’ng. Tua manin kei hawh ni sunsun in zong a kiang nai ah kipai theilo a, a visiting room nangawn uh a pai masa te lut theih zelna hi mah leh kitungzo nawnlo hi. Kei ziakai man hilo a, migilo te nasepna hang hizaw hi, ka ci hi.\nMemorial Day ni ma, May 21, 2008 ni in zong a ki et utna ciang ki en theilo hi mawk hi. Ken bel ‘muhnop’ a kici lak ah kihel ahih cianga, a kongkhak ciang bek lut nuam hilo in, a innsung zong kimu thei leh a ut hiveng. Ahi zongin President pa omna The Executive Residence zong kimulo. Oval Office omna The West Wing leh President pa zi office “Office of the First Lady” kici omna The East Wing zong kimu khalo cihna hi. Moses in Canan gam a galet bang bek hi mawk ei.\nUnited States Capitol: America gambup vaihawm Congress te vaihawmna innpi hi a, Capitol Hill kici na mun, National Mall nisuahna lamah om hi. White House, Lincoln Memorial cihte tawh kigamla lo in om hi. Hih inpi sungah vaihawmna munpi nih North Wing kici leh South Wing kici om hi. NW pen Senate te vaihawmna hi a, SW pen House of Representatives te vaihawmna hi.\nA kiangah kipai theilo ahih manin a mai lampan kigalet a, inn lianpi a paak biabua hi lel a, a tungkhum ah US puankhai 4 kikhai a, a khuam golpipi leh a inn vum kiciang viatvuat vukmual banga pak biabua bek kimu hi.\nNi khat ni ciang Zomi te zong hih innpite sungah vaihawmin a tut hun hong tung sam lo ding hiam (Zogam thak a tung Zomite).\nA kah toto America 9: Zomi makaite\nAmerica ka tun ni pan kipan tuni dongin Zomi makaite thusiamna leh hong deihsakna uh thupi kasa a, kei leltak hong mipi bawl a mi ngeina banga hong hopih, tutpih, ankuang umpih, etc. uh ciangin ka lungdam a, mi banga kamsiam leh mi ading phatuam zong a sem zo lah hilo khat hong thupi bawl uh cih ka ngaihsut ciang ‘hih pen Zomi ngeina a bei nailo, a bei ngeilo ding, a bei dinga zong ka phalloh (kei mimal taka ka it mahmah ngeina) ki itna, kikhualna, kideihsakna leh ki angvanna hi’ cih ka phawk a; Kalvary pan hong luangkhia sisan hanga itna bucing hong kizomsuak zong hi dingin ka ummawh hi. Tua ahih manin ka angtang mahmah hi. Siam in siam kei taleng ka lungdamna genzawh pak ding ahilote genlo in ka om ding kilawm lo a, gensiam takeileng ka siam bang beek a ka pulak kilawm sa in gen kong sawm hi. Kong ‘zawng sing mat’ suk gawp leh zong hong theisiam dingin kong thum hi.\n1. Tg. Dong Khan Khup, President, Zomi Innkuan Washington DC in hong hopih pah: Pu Vumson, Sia Do Kham leh midang pawlkhatte len masakna gam hi cih i theihsa hi. Tua gam minthang leh nuam, Zomi pawlkhat in pilna, theihna, siamna leh gamtat luhek dan thak a tawkna uh, a sinna uh leh a ciahpihna uh America ah nitak tun in Zomi Innkuan DC sumkem Pa Ngocinthawng inn ah tung ing cih a theih ciang Zomi Innkuan DC makaipipa Taang Dong Khan Khup in a phone mekin hong hopih pah a, lampi ah haksatna gimna ka thuak leh thuakloh thute hong dot zawh ciangin ‘cidam in a zang dia dua America hong tung ing ei’ ka ci a, ‘Welcome to America. Zomi Innkuan DC taangin hong muak hi ing’ hong ci a, hih gam ka tun mana a lungdamna thu pawlkhat hong gen khit ciangin kei zong hong hopih mana ka lungdamna ka genpah hi.\nTua bek tawh hunsak lo in ‘bang ciangin hun awng na nei tam?’ hong ci a, ‘tu laitak bel hun awng ka neih laitak hi’ ka cih leh ‘zing nitak ciang DC downtown ah nitak anne khawm leng ciin hong sam nuam hi ing’ hong ci a, ka bil a ka thuzak a takpi mah hiam, ka zakkhial hiam ciin khatvei ka dotkik leh zakhiallo ka hih lam hong gen a, ka lungdamna guntui bang luang hi. Ka lamet bat loh sapna kammal ka zak pen ‘lamdang’ kasa lianga ‘Topa thupha hi’ ka ci hi; khangluite in, ‘Nung lam sabah’ acihte taktak uh himwk ahih manin.\nTawm behlap pak leng. Amah i makaipa Tg. Dong Khup pen tangval lai hi a, a melhoih leh thacing, mikangpau a nungakte in ‘fit’ a cihte uh hi. Vacancy a om leh omloh pen nungakte in theizaw in um ing, kei hong hilh kei! Pilna lamah electrical engineer hi in, a sepna i theihsiam theih dingin gen sawm leng – Washington DC khuapi sungah meivak leh anhuanna gas khempeuh a hawmkhia, a zuak Pepco kici PHI hi. Amau, elelctric meivak hawmkhia in a mekna a tunglamah a khintoh (on) uh ciangin President Bush tanute in zong limlang maiah a melhoih uh enthei pan hi, kici hi. Meivak hawmkhia kei le uh US khuapi a nungak tampi in limlang maiah kizem theilo ding hih tuak hi!\nAnne dinga hong sap nitak in Zomi Innkuan DC sumkem Pa Ngocinthawng leh Nu Cinghzahuai te tawh ama zum (office) ah ka pai uh a, a mun siangtho in inn sang pipi, inn lian pipi tampi om a, US ah internet service lianpi Verizon Wireless zumpi gei hi. A gei ah ka pai phei uh leh ann hong nekpihna ding Hotel lianpi om a, a zom lah FBI Headquaters na hi leuleu in, a pam ah Federal Hall National Memorial kici innpi om hi. Kumpi kikhop lianpipi hih inn ah kinei hi. Tunai diak in Hillary Clinton in US President nomination Barack Obama tungah a lelh niin a campaign officials te tawh kikhopna neiin mipi maiah thugen hi. Ann limtak ka nek khit uh ciangin inn kongkhak tan hong kha a, nipini cianga kimu kik dingin ka kikhen phot uh hi.\nKa nung zakkik ciangin Tg. Dong Khup pen amah leh amah a kiphattawm te pawl hilo a, a nu leh pa minphatna lukhu a khusak, nu leh pa a pahtawi gamtat hoih, laisiam, mipil; Shillong kammal kawm pak leng ‘tangvalte etteh, nungakte etcik’ a cihzah donga mi hampha hih tuak hi. Zomi makai hih bang i neih hampha hang.\n2. Tg. Vung Lian Mang, Secretary, Zomi Innkuan USA in hong hopih: Zomi Innkuan USA makaipipa Dr. Do Kham Kawlgam huihpi nung vil dingin khualzin hi cih US ka tunma in ka thei khin a, ahi zongin amah nung thuap ding makai hoih nei ahih manin lungmuang takin zin hi dingin ka um hi.\nZogam thak USA ka zin thu kuamah zong ka zaksak hi hetlo napi Zomi Innkuan makaite tangzang kasa a, lamet ngam hetloh in Zomi Innkuan USA laiatpi Tg. Mangpi in Tulsa pek pan phone tawh hong hopih vangvang a, “Zomi Innkuan USA minin hong vaidawn ing,” hong cih tanghial ciangin ka pute inntual tung mahmah bangin ka lungsim hong innteek pah hi. Makaipipa omlo ahih manin amah mah in hong hopih ahihna thu zong hong gen a, naseppih dinga ka deih pawl hiveh e (ka lungsimin) ka ci pah hi. Zomi te i kalsuanna ah hih bang kithuapna pen khamuanhuai hi ka ci ngam hi.\nTg. Mangpi pen ka muh ngei zong hilo, aman zong hong mu ngei zong hilo, ahih hang’ apa sia Rev. Paul Thuam Thang hi cih hong gen ciangin Shillong ah Phuitong Magazine ka bawllai vua a pa teekteek in ama khutgelh linlian tawh Zogam Lapi cih magazine ah suahsak dinga hong khak laiip ka honlaitak khawng ka mitkha ah hong kilanga, ka angtang tuam pah hi.\n3. Dr. Do Kham, President, Zomi Innkuan USA in hong hopih: Kawlgam zin hong tung cih ka zak ciang kei mahmah in phone tawh hopih masa ning ka cih laitak ama’n hong hopih masa zaw a, ‘mipil leh miteite pen kihopih masa man ngeilo hi’ cih khat a kigenzel pen ka phawk hi.\nAmah kawlgam zinna pan hong tung tuung hi a, a gim ding, a tawl ding theihsa hi. Ahi zongin makai ahihna zo takin amah tanghial kiniamkhiat in ‘USA ah hong muak ung’ cih gen dinga hong hopih masak tanghial ciang kisuanlah huai phial hi. Zogam thakah Zomi te polite dan leh thusiam dan, vaidawn siam dan leh deihsakna kicingte ka mit mahmahtawh mu, ka bil mah tawh ka zak ciang ‘Zomi hih mahmah nuam lawmlawm e’ ka ci hi.\nHong tung tuung ahih man leh a khualzinna gim ding ahih manin ‘ki thuza kik ni’ ciin mangpha ka kikhak uh hi.\n4. Pa Thang Do Hang Hatzaw, President, Zomi Innkuan Florida in hong hopih: “Zomi World Cup USA” kici kumsima US buppi Zomi te kimawlna a zindo tawntung Florida Zomi Innkuante makaipipa Pa Hangpi in zong ka zin thu a zak ciangin a nasep khawl sungin hong hopih a, sau ka kiho man loh uh hangin a hun awng a neih pak sunga hong vaidawnna kammalte leh deihsakna thute in ka lungsim hong tawldam sak mahmah hi.\nHih thu ka gelh laitak in amau omna khua Florida ah ka om a, amau khua ah ka zinsuk nitak Zomi Christian Church (ZCC) ah ka thugen nitak in zong amau biakinn nusia liangin hong kikhawm vangvang a, Zomi Innkuan makaite hong deihsakna tuamtuamte hampha ka kisa hi. Florida ka zin ma in lasak siam ahih lam ka thei kei hi.\nMakai tuamtuam, mimal leh pawl min a hong hopih, hong vaidawn tuamtuamte…..\nA kah toto America 10: A kilehbulh America\nKilehbulh i cih hang amau ei kilehbulh hong ci zaw tam maw, hehe. Amau muhna ah, ‘A kilehbulh Zogam’ ihi zaw mai tam maw. Amau bel “American hi ing” ci ziau uh a, Zogam ah bel “Kei tua beh, tua tribe, Zomi hi ing” i kicih bialbual te khawng e, kilehbulh lua hilo ham? Luilam.\nAmau ‘hun’ thupi sa uh a, Zogam ah ‘lengla do’; ‘zin do na siam un’ cih pen thupi kisa hi. Leiba in moto, inn, vanzat tampipi kingah a, Zogam ah inn sak inn khang nangawn lei kibasak ngamlo hi; muh kik lamet om khollo ahi tam maw. Hih bel Zomite zia hi kei in Zomite Kawlte tawh i ten khop, sungh leh pu, mak leh mo khawnga i kilak zeel zuul cianga Zomite in i meltheih thak gamtat gina lo hi. A manlanga i nusiat dinga hoih gamtat zahpihhuai, zumhuai leh mi hong gimneihna ding omdan hoihlo ahi hi.\nAmau kam tawh a gen uh thu khat peuhpeuh pen ‘takpi maw’ cih kik kulse loin a takpi mah uh hipah a, zuau kihello hi. Zuau gen cih khatvei hong theih nak uh leh mihing ngeina in hong sim nawnlo in hong hopih dan uh kilamdang lian a, lawmhoih suah ding bel Phulum aksi laksawm mah abang hipah hi. Tua manin mikanggam ah ‘kamsiam’ kitamzatlo a, ‘thuman’ kitamzat zaw hi.\nZomi a tam mahmahna India khuapi Delhi ah Bawng hon leh moto leh mihing in lampi kituh a, a pai masa ding, lam kaan masa ding kiphu nuaunuau uh hi. Zogam thak America ah bel Bawng hon cih thadah gan kimu lo, vok leh akte khuasung vak cih zong omlo, amau omna ding mun ciat ah om uh a, a tuam tek in inn kilamsak a, kikhum tuam hi. Tua manin khuasung pen mihing tenna hi a, gan vakzauna ding hilo hi. Gan ek leh zun tawh kinawngkaisak lo uh hi.\nA nitna mun ah a nit hangin a siangthona ding munte siangtho a, ‘mikanggamte siangtho uh’ kici se hi. Gamdang zin peuhmah in tua mah gen thupi in nei den uh a, a taktak in bel a nitna mun ah niin mahmah veve ding uh hi. Amau tua niin te hong musak lo uh hiven. Kei adingin bang phatuam vanglak —- kha guk sung ka khedap nin nailo, nawtsiang kul nailo tazen hi ei! Zogam hong paal ciang tua sang siangzaw dingin lamen ing.\nAmerica te hau mahmah uh hi, mikim in amau moto hawl ciat uh hi, inn khat ah moto 4 leh 5 khawng nei uh hi ci a i gengen pen amau a hauhman uh hikhin pah tuanlo a, a cihtakna hang uh ahi zaw tam ka cihsak hi. Hauhna i cih pen lasiam, kimawlsiam, laisiam, mipil i cih mah banga a tuam pian ngiat hi a, mikim neih hi tuanlo hih tuak hi. Moto tam nei khempeuh ‘mihau’ kici tuan pahlo a, moto neilo khempeuh ‘mizawng’ kici pah tuanlo hi. Ahi zongin tua bang a neih theihna uh pen a ‘cihtak man uh’ hi ka ci kiknuam hi. Kumpi sum tawh ei moto ding lei cih bang omsak lo uh ahi tam maw. India khawng ah officer neu pan kipan a lianpen donga a kigen kiukiu thei khat pen ‘sum golhguk lakna’ (corruption) hi. Officer tunglo te nangawn in tua ‘gu’ pen dawn kha uh ahi tam maw. Sum siangtho lo neihna, lakna, ngahna pen hih America gam ah kizalo ahi tam maw. A om zong LS in “Baal mai ah a kun ngeilo mi siangtho…” a cih banga mi siangtho tampite hangin agam sungah khantohna hoihtak in kalsuan a, mi kimin a sep thaman a diktak in ngah hi ding hi. Tua manin sum nekguk omlo in mite in moto 4, 5 khawng nei ziahziah lel uh hi. Thanuam taka nasep gah ne uh hi.\nFashion lamah, designer dresses a silh tam a, Zomite lak ah bel Lamka khawng pan a khuamu masa leh a neizaw deuh pawlkhat in designer dresses a silh uh leh cih loh a zang tam nai kei mawk leng kilawm. Christmas kuan cianga i nute, i nite, i sanggamte khawngin ‘second hand’ (thak) hong teelsak uh pen i puanthak neih sunsun khawng a hi kitam lai ahih manin ‘designer dresses’ zang tam nailo i hi tam maw ciing. Lawmte bel ei hong phawklo in a vakna ding, a kikhopna ding, a nasepna office ah silh ding, lawm leh gual kiangah hawh ciang silh ding cih bangin kizepna ding a deih bangbang in khuisak uh, design sak ziahziah uh himawk ei.\nA annek uh lah protein tam, vitamins lah hoih, calorie lah a hoih bek… a lim lah lim lai…… hlip… hlip… hlip… Maiteh tui-awm ‘limlang meh’ sang bel gilvah baihzaw thamtham. Voksa, Bawngsa lak ah e’n lim i sak a thau tata amau nelo (ne ngamlo, a thau khak ding uh lau, thau leh natna ngah ding lau, natna ngah leh sawt a nuntak loh ding uh lau…. mikangte zong hangsan khin tuanlo zel uh hi ei…), ei lim sakloh, ‘C = ci omlo, sa limlo’ i cih bangin ne se uh hi. Damsawt i sawm dan a tuam ciat hi ei.\nI kibatlohna tampi om. A kilehbulh tampi om. En kilehbulh i cihte amau hoih nasa uh, ei hoihsakte amau kilehbulh nasa mahmah thei inteh.\nAmau suakta uh, ei bel koltang hang. Amau suakta tak in amau pau mikangpau, spanish pau (Spanish te pen Zogam thakah Zomite in min khat na neisak uh a ‘Benete’ kici hi, amau Be duhlua uh ahih man in, a an nek khempeuh vuah Be kihel a, Benete kici hi), etc suakta tak in zang ziahziah lel uh hi. Amau ngeina ciat mah thupi bawl in kem uh a, a khantoh zelna dingin zong hanciam uh hi. Zogam ah bel Zomi pawlkhat Kawl long ok, Kala long ok, etc cih bangin om a, Zopau a pau ding zahpih in Kawlpau, Kalapau (Vaipau), etc khawng pau duaiduai sese uh hi. Pau dang a sin zah uh Zopau kisin leh siam veve dingin up huai. Zomi a zumpih zah uh Zopau, Zolai a theihloh uh zumpih leh midangte in a neumuhna uh kiamtuam ding hiven, na ci hia? Guai, kua in Zomi te Kawl long ok suut sak ding? Kala long ok kua in suut sak ding? Zomi long a ok lote kua in Zomi long ok sak ding??? Inn gua hah masa ding maw gam gua hah masa ding?\nZogam thak i tun ziahziah pen i suahtakna ding maw, i manthanna ding? Zogam leh America a kilehbulh bangin i minam hihna zong i lehkhup khak ding dahhuai kha ding hi. I koltanna gam pan suakta khin a i suahtakna i zatsiam kei a, i koltanna long mah i oh oh lai leh bel i suahtak a meetna om tuan khollo ding hi.\nNa suahtak leh suaktate bangin gamtang in,Na suahtak kei leh suakta dingin hanciam lai in,Zomi te kua mah nuai ah kuun ngeilo a,Kuamah nuaiah ki-ap ngeilo hi,A pumpi a suakta kei zong a lungsim suakta tawntung minam hi.\nTua pen Zogam leh Zogam thak leh Zogam thak hong pianglai ding a kilamdanna, a kilehbulhna hi.\nNa suahtak leh suaktate bangin gamtang in,Na suahtak kei leh suakta dingin hanciam lai in,Zomi te kua mah nuai ah kuun ngeilo a,Kuamah nuaiah ki-ap ngeilo hi,A pumpi a suakta kei zong a lungsim suakta tawntung minam hi.Tua pen Zogam leh Zogam thak leh Zogam thak hong pianglai ding a kilamdanna, a kilehbulhna hi.\nZou Students' Association Delhi Branch\tView all posts by Zou Sangnaupang Pawlpi Delhi →\tThis entry was posted in Uncategorized. Bookmark the permalink.\t← Top 10 BPO companies in India


timestamp: atn

url: =Tulaai Leitung Thuthang Tuamtuam Updates April 30, 2016 :: ZOMI DAILY\nposted on 1 May 2016 at 4:00 pm UTC+9:30 Lomkholna: Khawmpau, Myanmar, News, World, Zomi\n· Kawlgam sung kilemna kip aom theih nading in lunggulh natawh Kawlgam Leikha Maangpi Pi Suut Cing leh Kawlgam kilemna encik pawl ahi JMC te April 27, 2016 ni sun in kimukhawm uha, Kawl Gaalkaap Mangpi teng zong Pi CIng in nuisak zihziah ahihman in namtui mahmah hiding in deihbawl hang. Kawlgam Kilemna Vaaihawm pawl ahi MPC kiciantak in puahpha in Mikim kihel Kilemna tawh kisai Pawipi khat asawtlo in bawlding ci in Pi Suut Cing in genkhia hi. Pu Thang Lian Pau ZRA/O zong Pi Suut Cing tawh kilawmta mahmah ahihciang tutung bel ongkihel kha ding in lam en hang. VOA\n· North Korea gam kum 36 vaal bang auk cip ta ahi Worker’s Party ten ongtungding May 6,2016 niciang Party khawmpi nasiatak in bawlding ci in taangkokhia uhhi. Ahizong in bangteng bawlding cih gencianna neilo uhhi. May 6,2016 ni ma in A (6) veina Nuclear thautang lotsinna neizel ding ci in South Korea gam te in alau thawnna uh pulaakkhia uhhi.VOA\n· Jordan gam te in Rock Music band te in show khawng abawl uhciang Gay-Akeu or Numei-Pasal te lasak nawnlo ding in ci in April 27, 2016 ni in kipsakna khamna bawlta uhhi. Tua hang in Friday ni a nasaitak kibawlding Mashrou Leila in lasakpawi kikhawlkik sak hi. Zomi te lak ah omkhol khol leh deihhuai san in muthadah ngaaungaau uh.BBC\n· Kenya gam Nairobi khuapi sung ah guahtui tamluatna hang in April 30, 2016 ni in Inn 15 kicim a mi 15 sang atawmzawlo sipah in tampi tak kivuk nelh a mi 130 kumpi thunei ten thaaikhia man ci in gen uhhi.VOA\n· US gamte Gaalvanleeng pua Tembaw pi Hongkong tuikulh tung ah hawhding a Tuipi tung a paidede China te in April 30, 2016 ni in khaktan giap in luutsak lo uhhi. Bang thu bangla oma khaktan cih kithei naailo ci in Pentagon thunei ten gen uhhi. Hih Tembawppi tung ah Nasem mi 5,000 bang tuang in Gaalvanleeng 75 leh Helicopter 25 kihel ci uhhi.BBC\n· Syria gaalkaap te in April 30, 2016 ni in Ellepo khuapi Nahtang Um 30 veitak mawkkhiat zanzan uh ahihman in mi 5 sipah I 50 liamna tawh zato ah kilumsak ci uhhi. April 22 pan kiniciang Syria kumpi te ngongtatna hang in mipi 250 bang in anuntaakna beilawhta ci in Syria gam encik pawl in genkhia uhhi.CNN\nPrevious: Minam leh Gam a langpangte gimpiakna ~ Hau Za Cin\nNext: ZAM Thupuak :: 01 May 2016


url: =Tulaai leitung Thuthang Tuamtuam Updates September 11, 2014 :: ZOMI DAILY\nposted on 12 September 2014 at 12:54 pm Lomkholna: Khawmpau, Myanmar, News, World, Zomi\n· Bowling Green,Kentucky state pan sapan zanni September 10 ni a isuahsakna tawh kisai in zuau kihello, ciamnuih zong kihello cih kongpulaak beh nuam hi. Tuni ciang mundang pan ongkituah inn 30 kiim phata uha, alungleeng kuamah omnaailo hi. Votsi kham bangkihkiah in kuaman khan phawknawnlo uhhi. Alungluut te ongkituah masading tuakhit ciang nasep kipanding hihang. Zomi te danpeen paima nasep ngahding maw ngahloding theikholnuam, kituahma nasep ngahmasa nuam, nasepma asum deihmasa mawk hihang. Tuhun ciang tuabang tawh vaaikihawm theinawnlo hi cih ongtangko ing. Alungluut te 270-217 9593 *** Ongpai dingten ahihtheih liai tei leh Mikaangpau khaini bungdim beek ongkeng le uhcin nasep ngahnopdeuh a, avom mangngilh te zong nasep ngahzolo cihbang hitualo sam hi******\n· Islamic state kici Muslim paikhial te Syria gam sung ahizong in aomnana Vantung vannuai ah US gaalvanleeng ten leizon in cimang bekthamlo agimnam nangawn avengding in zialtum ding, Saben ah bengding ci in US President Obama in September 10 ni in genkhia hi. Tuaban ah Syria gam sung a om IS gaalkaapte zong Syria kumpi te phana kingen ngongngong seloding a utut namun kizialding ci hi. Iraq gamsung ah gaalsiam 475 nawhtak kipaisak behding cihzong behlap hi. Ahizong in Syria ten kotheihloh a ongleng masasa kapkhiat hiding ahihman US te aw kotawh kipawl veni aw cin kun uhhi. Russia te leuleu in US ten UN khentatna lalo pi a Syria gamsung Vanlamtawh adoleh leitungbup thukhun apalsal hiding ahihman Tangkhatui hawpding uh ci in vaupah uhhi. US tebel azalo kineihphot uha, IS ben kipanpah ziahziah in Zogam lolaai mangkawm a Zulei ihawlbang in bawlliang uhhi.\n· US secretary of state Mr John Kerry zong teeknung guainung cilo in Saudi Arabia gam vataai kheengkheeng a, Arab Lawm kici gam 11 pan makaaite tawh September 11, 2014 ni in kimukhawm uha, gam 10 te US tawh kikop a IS te doding thukim in Turkey thukimlo suaikaai nuamlo in ciah uhhi. Palkhat te upmawhna ah Turkey gampan IS gaakaap ding leh gaalkaap te zan ann ding numei tampi vakipiakhia uh ahihman Turkey in donuamlo hiding cih ummawh uhhi.\n· 2000 kum September 11 ni in Migilo te in US gam sim in mihing 3,000 kiim athahni 911 phawkna New York, Pentagon, Shankville te ah thupitak in kibawl a President Obama, azi Michele Obama , leh Vice President Joe Biden te vakuan kawikawi in misite zahtak na leh thugenna tomno vanei kawikawi uhhi. US ten IS doding a akhensat anikhat nil eh Khamulten US adoni 911 kituaksese a, US gam ah mimante leh mihuhte isapnop leh 911 hisekawikawi ahihman ban ah 9+1+1=11 November kha peen US gambup lungdam kohpawipi Thanksgiving Day hi leuleu zel taangthu khat nei ngelngel ding uhhi.\n· Syria gm Golan mualdung teng acing UN kilemna bawl Philippine gaalkaap 45 te Al-Qaeda tawh kizom migilo te in nungkha ung a amat uhhi in September 11, 2014 ni in ongkahkhia uha, avek un damkimtak in UN te khutsung ah ong apki uh ci in UN te in taangkokhia uhhi.\nPrevious: ZIUSA Dahna Pulakna: Mangpha Dr. Mercy Man Khan Niang\nNext: Zomite lak ah a kilamdang mahmah muhna nih\n“Lungtup Star”cih thulu tawh Lasak kidemna omding ~ Zingsol


url: =Bishop Felix (Holy Innocents) Dec 28, 2021 | Radio Veritas Asia\nBishop Felix (Holy Innocents) Dec 28, 2021\nDecember 28 ni-in naupangte pawi limtakin I bawl hi. Banghang hiam cih leh Herod kumpipa ii bawlsiatna hangin pasalno naupang kum nih nuaisiahin sihna na thuak uh hi. Topa Jesu ading hi. Herod kumpipa pen angongtat, a ukna kipletin, adeih luat manin unau sanggamte zong donlo, khual lo-in, a that ngampa hi. Ama tokhom a tut nading ahih nak leh a zi a ta te nangawn suakta sak lo-in, anuntakna uh alaksak ngampa ahi hi. Azi Mariam leh apianna a nu, a tate nangawn zong that sak ngam tazen hi.\nHerod kumpipa in ama thuneihna atanding a lau manin sep ding akilawmte sem lo-in, sep loh ding teng, bawl loh ding teng asemsem, a bawlbawl ahi hi. Hi zahtakin a gilo Herod in Jesu kumpipa hong suahna ah hongpai mipil thumte kiang panin Jesu hong suahzia theinuam, bia nuam hilo in that nuam hi. Tuni thuzuite in I nget dingin ah mihingte thuneihna I neihluat ciangin hih loh ding teng ki hih kha in, sep loh ding teng kisem kha hi cih Herod kumpipa ii nuntakna zia tungah I mu thei hi. Herod kumpipa in nuntakna sangin thuneihna thupi sakzaw hi. Tua thuneihna hangin asia apha khentel thei nawn lo-in, thuman thutak zong thei zo nawnlo dongin amah hong hai ta hi.\nHerod kumpipa ana deih luat manin Jerusalem khua kim a om, mawhna anei kilkel lo naupangte in nuntakna suplawh hi. Naupangte nulepa te in bangzah takin khasia ding, lungleng khuangai ding ahi uh hiam I ngaisun zo kei hi. Tua ahih manin Laisiangtho in Topa in hong cihna ah Rama khua ah ‘aw’ kiza a, tauna leh kahna aw ahi hi ci zen hi. Rachel in a tate adingin kap hi, a tate om nawnlo ahih manin ki hehnem zo lo hi ci-in Jeremiah kamsangpa in a genkholhna kum tampi in hong tangko hi.\nTua teh thuman thutak tawh suahtakna, suahtak nopna deihna ah anuntakna a bei lawh khangno tampi tak ki om hi. Tua te hangin khitui naptui tawh a thumthum a tautau zong tampitak om lai hi. Amaute ading zong thu I ngetsak ding hi. Pasian in hun a sak ciangin Egypt mite sila pan hong honkhia dingin Moses honpa gumpa sawl a, kumpi aana neite in bangzahtak in khaktan ding ahanciam hang khaktan zo lo uh hi.\nLaisiangtho lui hun lai in Israel mite ahonkhia dingin Moses piangsak a, amah asuankha ding mi apiang teh alau tawntung Phalaw hangin pasalno ten sih lawh uh hi. Ahih hangin Phalaw in adeih pen ahi Moses that ngamtuan lo hi. Leitungmite mawhna pan hon ding a, Topa Jesu leitungah hong kuma, Herod kumpipa in pasalno kumnih nuaisiah that sakin, naungek Jesu a thahsakna, Pasian gelna mihingten susia zo lo hi cih hong lak hi.\nTua ahih manin kumnih nuaisiah naupangten bangmah a theih nailoh uh hangin a sihna uh tawh naungek Jesu Pasian tapa ahihna teci apangzo uh hi. Tua ahih manin naupangte zong nu leh pa te thumang ding. Tuni pawi I bawlna pen Topa Jesu in a nulepa thu amang mah bangin ei khangnoten zong thumang ding cih I deihna hi.\nMisiangtho John Damascene in bang ci hiam cih leh “Singlamteh ciaptehna I bawl ding I mai azum leh Topa Jesu adaipih zo lo, teci apang zo lo Christian te I hi ding hi” hong ci hi. Tua ahih manin khangnote in Pa, Tapa, Khasiangtho cih singlamteh ciaptehna tawh Topa Jesu teci a pangzo te I hih zawh ding hanciam ni. Innkuan sungah khat leh khat I upna te ki etteh diamdiam in Topa Jesu tawh a kalsuan, zing vai nitak vai ahawmkhawm Christian innkuante I hih theih na dingin thungen ciatni.


url: =Gamlak Vakna 11 | Siantongluan.net\nGamlak Vakna 11\nGamlak Vakna 11 |\nMihonte in amau tuahsiatna hangin Topa zakin a phun uh hi. Topa in tua thu a zak ciangin heh mahmah a, amaute lakah Topa mei kuangin, giahphual nawl kimkhat kangtum hi.\nTua ciangin Moses zak dingin mite kiko uh hi. Moses in Topa tungah thu ngen a, mei a mit hi.\nTua ahih manin tua mun pen Taberah kici hi. Bang hang hiam cih leh amaute lakah Topa mei a kuang hi.\nTu-in amaute lakah a om gamdang mite in anlim a lunggulh mahmah uh hi. Israel mite zong kap kik uh a, "Sa nek ding nei hi leeng maw!\nEgypt-ah man pialoin i nek ngasate, tangmaite, dawnpawlte, lo-uih neute, lo-uih sante, leh lo-uih kangte i phawkphawk hi.\nAhih hangin tu-in i tha bei ta a, hih manna simloh bangmah dang om peuhmahlo hi," a ci uh hi.\nManna pen nannan tang tawh kibang a, a meel pen bedolak singnai tawh kibang hi.\nMite pai kawikawi-in khawm uh a, an gawina tawh gawi-in, tua ahih kei leh sum sungah su-in, beelin huan uh a, mohin a bawl uh hi. A limna pen sathau tawh a kibawl moh ki-em tawh kibang hi.\nZanin giahphual tungah daitui a kiat ciangin manna tawh kia khawm hi.\nMite a innkuankuanun a milipin a puanbuk kongah a kahna uh Moses in a za hi. Topa nak hehlua mahmah ahih manin Moses lungkimlo hi.\nMoses in Topa kiangah, "Bang hangin na nasempa hong hici bawlsiat na hi hiam? Bang hangin na maipha hong musak loin, hih mi khempeuhte tavuan kei tungah hong suan na hi hiam?\nKeimah in hih mite khempeuh paii ka hi hiam? Nangmah in kei kiangah, Nau cingnu in nawine naungek a puak bangin, nangmah in amau pate piak dingin ka ciam leitangah amaute ang puakin paipih in, nong cih theihna dingin kei sunga piang ahi uh hiam?\nHih mite khempeuh piak ding koi-ah sa ngah ding ka hi hiam? Bang hang hiam cih leh ka mai-ah amaute kapin, Ka nek ding uh sa hong pia in, hong ci uh hi.\nKei guak in hih mite khempeuh ka sizo kei a, kei-a dingin tavuan lianlua hi.\nHih bangin kei hong bawl ding na hih leh, ka gentheihna ka kimuh lohna dingin nong hehpih zawh leh, thakhatin hong thatzaw in," a ci hi.\nTopa in Moses kiangah, "Mite upa leh ulian hi ci-in na theih, Israel upate sung panin mi sawmsagih hong khopsakin, kikhopna bukah amaute paipih in la, tua lai-ah nang tawh dingkhawm sak in.\nKeimah hong paisukin tua munah nang tawh i kiho ding a, keimah in nang sunga om kha pawlkhat la-in amaute sungah ka guang ding hi. Nang guak in na puaklohna dingin amaute in mite tavuan hong puakpih ding uh hi.\nMite tungah, Zing cianga dingin note ki-ap pha un, sa na ne ding uh hi; bang hang hiam cih leh Topa zakin na kap uh a, "Sa nek ding kua in hong pia ding ahi hiam? Bang hang hiam cih leh Egypt gamah nuam i sa hi," na ci uh hi. Tua ahih ciangin note tungah Topa in sa hong pia ding a, note in sa na ne ding uh hi.\nNote in ni khat sung, ahih kei leh ni nih sung, ahih kei leh ni nga sung, ahih kei leh ni sawm sung, ahih kei leh ni sawmnih sung bek neloin,\nna ikkhiat dong uh leh na kih dong matengun kha khat sung tawntung sa na ne ding uh hi. Bang hang hiam cih leh note lakah a om Topa nialin a mai-ah na kap uh a, "Bang hangin Egypt panin paikhia ihi hiam?" na ci uh hi, ci in," a ci hi.\nAhih hangin Moses in, "Kei tawh a kisim khawm mi tul zaguk tak om hi. Nangmah in, Kha khat sung tawntung a nek dingun amaute sa pia ning! na ci hi.\nAmaute khamzah dingin tuuhonte leh bawnghonte amau-a dingin kigozo ding ahi hiam? Tua ahih kei leh tuipi ngasate khempeuh amau khamzah ding kimanzo ding ahi hiam?" a ci hi.\nTopa in Moses kiangah, "Topa hih theih ding zah kiciangtan sa na hi hiam? Ka thugen a manin hong tun leh hong tunloh tu-in na mu ding hi," a ci hi.\nTua ahih ciangin Moses paikhia-in mite tungah Topa thugente a gensawn hi. Amah in mite a makai mi sawmsagih kaikhawmin, Puanbuk kimkotah amaute omsak hi.\nTua ciangin meii sungah Topa hong paisukin amah hopih a, ama sunga om kha pawlkhat la-in upa sawmsagihte sungah a guang hi. Amaute sungah tua kha a om ciangin, amaute in kamsangte bangin thu genin a kiko uh hi. Ahih hangin amaute in tua khit zawh hih nawnlo uh hi.\nGiahphualah mi nih om uh a, khat Eldad kici-in, a khat Medad kici a, amaute sungah tua kha a lut hi. Amaute pen a kiciamtehte lakah a kihelte hi uh a, ahih hangin Puanbukah pailoin, giahphualah kamsangte bangin thu genin a kiko uh hi.\nTangval khat va tai-in Moses kiangah, "Eldad leh Medad-te in giahphualah thu a gen uh hi," va ci hi.\nAma teel mite lakah khat ahi, Moses nasem, Nun tapa Joshua in, "Ka topa Moses aw, amaute kham in," a ci hi.\nAhih hangin Moses in ama kiangah, "Keima tangin hong hazatsak na hi hiam? Topa mi khempeuh kamsang hi hen la, Topa in amau sungah ama Kha guan leh ka cih laitak hi," a ci hi.\nTua ciangin Moses leh Israel upate giahphualah a ciahkik uh hi.\nTopa kiang panin huih nungin, tuipi panin vamimte hong puak a, giahphual kiang hih lampang ni khat paina ciang, hua lampang ni khat paina ciang mah giahphual kimkotah kiasak a, lei maitang tungah pi thum bang a sah hi.\nTua sun tawntung leh a zan tawntung leh a zing ciang tawntung mite dingin vamimte a khawm uh hi. Tawm a khawm pen mipa in beem sawm dim khawm a, amaute in amau-a dingin giahphual kimkotah tuate a pho uh hi.\nSa a kigaih ma, amau ha kawmah sa a baang laipi mahin, mite tungah Topa hong heh mahmah a, Topa in gimna lianpi khat tawh mite a vatgawp hi.\nTua ahih ciangin tua mun pen Kibrothhattaavah kici hi. Bang hang hiam cih leh amaute in sa a lunggulh mite tua lai munah a vui uh hi.\nKibrothhattaavah panin Hazeroth munah mite pai uh a, Hazeroth-ah amaute a taam uh hi.\nTedim Lai Siangtho / Laibu: Gamlak Vakna 11


url: =Leicial veng ~ Tedim Municipal :: ZOMI DAILY\nposted on 1 June 2019 at 5:16 pm Lomkholna: News, Tedim, Zomi\nLeicial veng te lunggulhna leh hong ngetna uh tawh kizui in lampi 5′ pan mawtaw pai theih ding in 12″ a gol in ki kek sak hi. Nopna dahna ah mawtaw nuamtak lut thei ta ding hi.Budget a om zong hilo in Sipin EO deihsakna leh vaihawmsiamna tawh a ki bawl sak zo ahi hi.\nHuang i um ciang dai(singkung) sung lampan um zo leng mitampi a ding nop tuam mahmah ding hi.Mipawl khat te’n dai pua lampi 1′ ,2′ napan um pan a hihman in lampi neu tuam mahmah hi.\nEi mau inn mai pen ei mau a mah a hi hi. kua mah in zong hong sut lo ding hi. kuamah in na inn mai vuah nopna/dahna hong bawl lo ding hi.Tua hi aa ih inn mai dai kai in lampi neu seksek kei ni,khan toh gim nam kei lua lawm.\nThuthei ngaihsutna picing nei ten khantoh na ding leh mipi phattuamna ding a hih nak leh a inn mun logam uh phal tak in pia ngam lel uh aa ngaihsutna cingtak nai lote in, a inn mun uh 1′ gen loh 1″ khat a piak ding sang in mipitot lampi kek to zaw beh lap uh hi.\nMikang te’n “Life is too short to be selfish” ci uh hi.Nuntakna pen hun tomna sung a hihman in tua hun tomno sung, a mau ai tuam(selfishness ) gilpi a ding ngaihsun lo in mitampi te noptuam na ding geel in sem ciatciat uh hi.\nTedim khuasung leitang manpha it ding hi i cih sam hang cikmahhun in tua leitang pen suai piang ngei lo ding hi.(It can’t be ever/never become gold).Suai piang ding a sasa mipawlkhat om tuak mawk hi.\nIh leitang ih huang it ding mah hi a hi zong it siam in mipite noptuamna ding zong ngaihsut siamleng ih biak Pasian zong a lungkim ding hi.\nHi Thumah Lamdang\nTedim viewpoint pen to lua lawmlawm in bokbah sa in ki pai zawzen ci’n (critical mind) tawh deihsak lah bang gensia lah bang omna munpan a hamham pawl khat om mah hi\nHimah hi, manmah hi,Tedim viewpoint step pen tolua in sanglua hi.Viewpoint cih ciang (etna/khuadakna) a hihman in a sang thei penpen mualtung ah a kibawl ahi hi.Himun sang a sangzaw om leh a ki deih hi zaw lai hi.\nStep ah a pai ngamlo/zolo te a ding khelam bek hi lo mawtaw/cycle zongnuamtak tung thei ta hi.Sezang khuakhung lamlui lampi pan kipial phei hi.Tualo lungtang natna nei aa a sang limlim a laute a ding mualnuai lampi nawl ah omna ding mun ki bawl sak hi.Tualai ah khedap phah in tut hithiat ding hi lel hi. Tedim Municipal\nPrevious: Pangpalek nih ~ Dong Mung\nNext: Zogam politics a tom in ~ Pau Khat Suan\nUSA ah Kawlgammi khatin numei khat guksawm, buansawm, teenpihsawm ahih manin kiman ~ ZD


url: =Mi zolsiam zong kisam ~ Hau Za Cin :: ZOMI DAILY\nposted on 21 April 2016 at 7:29 am Lomkholna: Article, Hauzacin\n‘Nungak a hoih tata in tangval a maizum theilo teng ngah’ cih kamleng khawng kiza thei zel hi! Zong ahi takpi thu hihtuak a, ahi thei thu zong na himawk hi. Bang hang: a zol siam uh hiven!!\nNungak helna bek ah hilo in sumlei sumzuakna ah, politics leh vaihawmna, pawlpi leh kipawlna kalsuanna khat peuh ah zong midang zol siamna kisam mahmah hi. Mi khempeuh lawp kinkenlo a, lawp mah leh zol tektek a ut pawl om a, zol kullo a makaite nung thuap pahpah mi zong a om hang kitam mahmah masalo hi.\nTua ahih leh bangci mi zol siam ding? Makaite in mipi a zol ding ciangin a zol kulna thu a tel mahmah kisam hi. Mipi zolzo in semkhawm le uh nakpi takin mi khempeuh in phattuampih ding hi cih a tel mahmah ding ahi hi. Mipi ama makaihna nungzui ding, amah makaipa/nu nasem dinga zol hilo zaw in mipite phattuampih ding nasep gina, nasep lian om hi cih a telsak mahmah ding kisam hi. Tua a theihna dingin makai khat in amakaihna mun ah a kisam thu, behlap ding, puahphat ding, zuunbeh ding a kisamteng a theih kisam hi. Mukhol ding cihna hi. Mailam ah i tuah ding thute na mukhol dinga, a sep ding zia zong na kankhia in, a semkhawm dingin mipi hong zol ding cihna ahi hi.\nMi a zol ciangin mi khempeuh in thukimpih ding hilo a, a thukimpih pawlkhat in zong lamkal ah nusia dinga, mi pawlkhat in a zu a ham ah zui ding hi cih a theih ding ahi hi. Mite in a kicingzaw in a thu, a vai a tel nop leh a dot ding uh hi a, a dong a om leh a dawng thei dingin a kiginkholh ding ahi hi. Tua bang a dawng thei dingin makai khat, mipi matheh a omte in thu theihna hunkhom khat a neih kisam ahi hi. Thu thei bek hilo in gelkholh siamna, kiginkholh theihna zong kisam hi. Lungduaina kisam a, thudikna, thumanna kisama, mite lungdamna ding leh mite lawpna lam zong a theih kisam hi. Thukhentat siamna a neih kisam a, manlang taka thu gensiamna, manlah taka mite lungdamsak siamnate zong a neih kisam hi.\nNang a mizol in na pan leh na zolna ding a hang teltak in na theih kisam hi. Zolzo hi lecin na zolzawh mite tawh na kalsuanzia ding zong na gensiam kul a, na tonpih siam zong kul hi. Na zol ciang na kammal zat ding, na hopih zia ding, na kiho ding uh thu khempeuh ngaihsutsa in na neih ding ahi hi. Nang deihna bek hilo in, amah, na zol ding mite lunglutna, a lungluanna lam uh na tel kisam a, na theihpih, na lunglutpih, na ukpih siam kisam ding hi. Kamsiam tak, kamnem tak, itna takpi tawh, deihsakna takpi tawh, sepkhop ding utna takpi tawh na holimpih, na zol ding, na kuaisawm ding ahi hi.\nNa kiho uh ciang, na zol ciangin na mizolte a lunglut maw lunglutlo maw cih zong telsiam inla, zawhthawh thu tawh hih kha kei in. A lunglut mello ciin na muh leh lungkia kenla, zol dan lampi laih kik in. Na deihna a hang ciantak in gensiang sitset in. A hoihna, a khialh theihna cihte zong a kul leh genin. A tel theih dingin gentehna tawh lak thei in. Hih bang vai nei leng bangci sep leng a hoihtam cih bangin dotbawl lecin na mizolte lungsim kitel semsem ding hi. A telsiam pah kei leh hun pia lai inla, damin zol kik in. Nang zong na zolzia ding kisin in thuhoihzaw, thu kilawmzaw leh a lampi ding na kanbeh in.\nNa zol zawh leh hoih a, na zol zawh kei leh zong zol teitei kenla, na zolna tawpsan hun omsak in. Na zolte in na deihna a tel hun om dinga, tua ciangin hong zom veve ding a, a lunglutlo ding ahih leh lah zol zawh cih om tuanlo ding hi. Ahi zongin mi na zol ciangin na zolzo kei zongin na zolna a hang na gen kikkik ding lunghiang kei in. Na khahsuah hun dong, na khahsuah khit ciangin zong na kimuh sim in na zolna thulu genkik zelzel in.\nMi zolsiam zong siamna khat hi a, makai khempeuh, mipi khempeuh in i kisin ding, i neih ding, i siam ding a kisam ahi hi. Niangtui dawn ding ciang bek hilo, nungak hel ciang bek hilo, lawm leh gual tawh kikholh ciang, pawlpi kalsuan ciang, politics ah, minam vai ah — vai khempeuh ah mi tawh kikholhsiam, kizolsiam zong a kul mahmah khat ahi hi.\nPrevious: A etteh taak khangno ~ Rev. Cin Ngaih Thang\nNext: Cidam nading atheihhuai mehteh mehgah pawlkhat


url: =Beh bulphuh luatna ~ Gin Kam Lian :: ZOMI DAILY\nposted on 9 June 2015 at 4:59 pm UTC+9:30 Lomkholna: Ginkamlian, News, Zomi\nZomi it teng: Ih Minam sungah BEH ki thupit Ngaih sun in khang kan na hi in hoih veve hi. Leh lam pan en kik leng BEH pen ihpu te min hi ci hang a,Ih Pu te’n e leh Pu leh Pa na nei lo maw? Bang hun pan Ih Pu khat sung pan BEH ong kipan khia hiam? Tu a BEH Ih cih Ih Pu/ Pa ma in BEH kinei nai lo maw?\nBEH Ih bulphuh luat ciang in Zomi Te sungah angsung,Ko teng,Ko beh teng cih in ong zui pah in mipi lungsim neih ding zah ong nei saklo mawk thei hi.BEH Ih kici hang Ih pute zui in a khilkhil in ki om leuleu hamphat nang om mah leh zong ka BEH teng kici masa tuan lo in Ei bawng sung teng Ih Pu tu leh ta kici toto in ,kikhen toto Lai cih pen Ei misungah a om den hi.\nTua hi in BEH pen thupi mahmah in BEH Ih bulphuh lai teng mipi a ding cih mipi lungsim ong tawm ding hi.Khang kanna ding hoih hi.A taktak cileng dahna nopna, hamsatna Ih tuah ciang Ih BEH Te sang khangual khat Peuh in zong ong huh thei Zaw Lai hi.\nBEH thupi mah in ,Minam leh mipi lungsim ong kiam sak a hih teh Ngaih sut kik huai hi. BEH te kicici Napi BEH sungah ci mawh khat om leh zong Ei a BEH teng Ciin kipan pih cih zong tam lualo hi. BEH Pawi kibawl zel in hoih hi.\nTua Ih Neek leh dawn a beiteng tawh BEH sung laisiam sum neilo, Cina zato kah zolo khat huh huan Zaw leng hoih lo diam ?Ei BEH teng Ih cih luat teh Ih minam te Lak ah Dai/ Gamgi bawl bawl tawh kibang hi. Khang simna in Zang in Ei ZOMI teng mah cileng mipi lungsim khang zo pan ding hi. Kamlian\nPrevious: Singlamteh Ciaptehna: Kipatna leh Thupitna ~ Rev. Fr. Damian Dal\nNext: Rastriya SwayamSevak Sangh (RSS)\n10 June 2015 at 2:41 am\nAzah takhuai, Pu. Kamlian -aw ! Thangpi gen pen maan mahmah hi.Na lai at /suah te, khatvei tabeek simkik loin suah mawkmawk kei lete (Hong deihsak bek hiloin) hong deihpih ngeu -ngau ing. Beh thu pen; Nang abang dinmunte-in hong pulaakkei le ute a uthuai penpen thu-a ka tuat hi. (1)Leitungah, I nu I pa , I sanggam (Beh )te sa ‘nga ih kinai pihzawk kuamaw I gentheih ding ? Tuamah bangin,MINAM Sungah ei’ NAM sanga iki naipih zawk ding kua maw ? Ih gentheih ding leh ka gentheih ding ? (2) Na khat sem ding hilehang, ZOMI IT TENG ‘ ki ci pahpah nuam lai . Kua ahia Zomi itlo ci -a , mawh I puak saktheih ding ? A ki-It vive , .ki-it dan asiam nailo bek hihang. (3)Amaan takin cileeng, ka NAM ka thupi tuat mahbangin Pu -aw, Nang zongh, kong thupi tuat/ngaihsuna, Hicibang thusuahte-ah; Nang sese sa’gin na Sakol’nung zuite/na mawtaw’nung zuite khatpeuhin suahzaw genzaw leh hoihin a kilawm zaw tam, civenge ! Innteek’thusa acih danun, khua khatah; Taangko, Zuasaw’ cihbang danin e ! Tuhun leitung paidan hi, nacih lezongh maan veve. Zomi Party omsunh makaipi nahihteh, kacihna hisame. Parcel’hun hi-e, na cih lezong maan kawikawi. Ahi zongin, Me /Vote a hong ki khiatteh mi-te’n News-ah hong tangko khollo dinga ka upmawh man hi. Hizah cianga ih Nam aa dinga na nong sep manin,hithu hong at/gelh ngam ka hihmanin kipaakin ka aangtang mahmah hi. Cidamin Zomi te hong makaih zoden dingin ih biak Topa Pasian in hong ompih taheen.\nThang pi says\n9 June 2015 at 10:12 pm\nBeh ih cih pen,zomi hih na hong ki lang sak hi,zomi lo ten Beh nei lo hi veh aw,\nLeave a Reply to Thang pi Cancel reply


url: =A ki taisan theilo itna ~ Thang Khan Dal :: ZOMI DAILY\nposted on 21 October 2014 at 11:24 am Lomkholna: Article, Biakna\nThumasa – Ei Khamtungah Pasian thu hong tuncil ih nuntakzia theih huaite leh Pasian thu hong puak te lungsim puakzia ih pulak nuam hi. Numei American Tuiphum Gamdang Misen kipawlna (The Women’s American Baptist Foreign Mission Society) in Kawlgam Bassein Misen sangah sia sem dingin 1883 kum in Laura L. Hardin hong puakkhia uhhi. Arthur E. Carson zong Missionary dingin 1886 December 13 in Yangon hong tung a, tua kha sung mah in Laura. L. Hardin tawh Bassein ah kiteeng uh hi.\nA nupa un Thatetmyo Asho mite lakah tawl khat na hong sep khit uh ciangin 2nd Feb 1899 ni-in Thayetmyo pan hong ding khia uh a, Haka khua 15th March 1899 in hong tung uhhi.Haka hong tun cil niun Carson zi-in haksa a sak na thu “It Huailo Itna” (Loving The Unlovely) cih thulu guan in a lai at, ama at bangin lek khia in kong pulak hi.\nIt Huailo Itna\nHaka ka tun masak nitak uh ka tuah ka muh khak thu kum 100 bang nungta in ka teek ka guai zongin ka mangngilh ngei kei ding hi. Ka vanpua ka kulite uh dinmun niam pente uhhi a,Haka tung le ung dinmun sangin a siangtho a deih huai zaw deuh mukha dingin lam tawntung ah kei leh kei ka ki hehnem hi. Mikang khat a zi hong tonpih in hong pai ding hi cih ko tunma in thu na thang khin hi.\nA mau mikang nupi mungeilo uh a,khua kim khua pam pan hong en dingin hong kikhawm ngeingai uhhi. Kei pen nipi kal tam sim khat van lahkhiat (exhibition) bang dan ka hihi. Kei en ding in mualtung mun khempeuh pan hong pai uhhi.Ka ha tang khat suai tawh ka tuam ahihi. A maute’n hi bang dan mu ngeilo uh ahih manin a thupi a tuam pian in ngaih sun uh a,mu naum mahmah uhhi. Amaute hong muak hong hopih masak na uh kammal pen,”Tonu kam kainla na sumngoha hong en sakin” cih a hihi.\nKa tun ni uh nitak lamin mihon hong kikhawm in ka et koikoi ciangin a siangtho zaw,a deih huai zaw,ulian nam ding kamu tuan kei hi. Ka lung kia dipdep in ukpi miliante ka vanpua kakuli te uh tawh kikhen khia thei tuanlo uhhi. A ki gen khia theilo zah in a vekpi un nin in kihhuai uhhi. Khamtung uk Mangkang ulian huhpa’n Haka ah zum na hong aa, ahi zongin a omloh khanih bang pha hi. Ko pai ding na za in a thusiamna laikhak hong khak a,geelna dang kician na neih ma un ka inn ah nop na sak theih bangun na om un hong ci hi.\nFalam ah Ulian pa in England pan paaktang a kikhak te a inn kilawmsak,nopci mahmah in a huan ah na cing hi.Tua ka deih hoih kasak,ka muh dan Haka ka tun teh muding ka kisa hi. Ahi zongin Ulian huhpa a omloh sau vei-in a inn kim khempeuh lopa in tuam in paakkung khat bek omlo hi. A inn sung ka lut ciangun buan tawh kiciang suang tum inn khan neu nih nei hi-in sual omlo a,leilakpi hi-in,a van zat taksing sabuai kiling dekdek khat leh savun tut phah khat longal bang mah omlo hi.\nKa nih un kam khat zong a pau omlo-in tawl khat sung ka om uhhi. Ka pasal pen kalung kiatna a lungsim sukha mahmah hi.Ka van te uh inn sung tum in leilakpi ah ka lup nading uh ka phah hi. Ka lung sim hong kitam zan in”Arthur, kei hi zo keng! Siang tak in hi zo keng!” “Bang hi zo lo na hiam” ci’n hehpihna aw tawh hong dong hi. Hih mite lak ah, hih bang mun ah,leitung tawh kikhen khia in ei leh ei ki bilhcip ding kei om zo kei ning.Pasian hong sap na koi mapeuhah nang tawh pai-in sem zo ning ci’n ka ngaihsun hi.\nA hizongin kalungsim khempeuh bei in ka tawi khai na in lek zo nonlo hi.Arthur aw hi bang deihhuailo mite lak leh a lauhuai mun ah nungta zo kei ning,om zo kei ning,hi thei kei,ci-in nakpi tak in ka kap khia hi.Ka pasal in “Pha mawh kei,tu nitak bang mah ngaihsun non kei in,na ih mut ding hanciam phot in, hih tak ah na om nop kei leh mundang ah sep ding tampi om hi, Zanggam ah ih ciah kik thei hi, cik mahin hi zah in nalungsim a na dingin ngaihsun kha ngeilo hing, Na ut kei leh hiah omlo ding ci’n ngaihsun in lumphot ni,Hi bangin lungsim nuamlo pi-in hih mun ah nang hong koih cip nuam keng”ci’n hehpih mahmah na kam tawh hong hehnem hi.Ka thanem mang hi,tawikhai in lekzo nonlo hi ci-in ka lungsim ki tam zan in kaki dik kik hi.\nA zing ciang zingsang in tho baih in ka khua dak koikoi uhhi. Ka vanpua kuli te thaman ka pia uhhi.Pawl khat numei hi-in pawl khat pasal ahihi. Kum 18 apha ding numei no khat a dang tawh ki banglo-in pahtak huai hi. Khamtung kahna lam tawntungah a mah tawh pau ka ki theihloh uh hangin kilawm tat ding ka hanciam hi. A puan nik bawk pen letmat 18 sang a sau zawlo ding khat silh a, maitai siuseu in ka kiang hong pai-in mang pha hong khak aa, a khut nin phiatphuat tawh ka biang hong zuutin hong nuihsan hi.\nA maitai siuseu ka muhteh Drummond gen,“Hih leitungah itna in a thupi pen na khat hi”cih a man mahmah lam ka phawk hi.Tua pen a nin a kihhuai a guak tang dek tak a om pumpi pen a khengval in a hoih sinsen a kizem sinsen in ka mu hi.A mah bangin khangno a tul tampi ci le sa leh kha nuntak na kisapna kamu a,a ki pia khia Tapidaw nupi khat adingin ahih nop leh a ma adingin sem theilo ding ahiam? Hi bang a hunhoih kei hong ki pia!\nA mah bang mite dinmun a hoih zaw dingin hanciam in a nuntak na zat ding lo buang a dang bang om non hiam? Ka muh ngei lak ah a maute a ki sam pen te hi a,bang hangin hih mite nusia ding ka hi hiam?Zang gam pai kik ding ka hiam?Ka pai kik tak leh Pasian in hong thei ta hen! Mei dawi nu, Mei dawi nu”ci-in kei leh kei ka kici phapha hi.\nKa tunni longal Khamtungah kum 21sung tawntung adang inn lam lungzuan khuangaih ni ka nei ngei kei hi. Hunkhat sungin kha10 sung bang mikang kei tawh kihopih theih ding ka muhloh hun zong om hi.Tua hunte a taktak in kei guak ka hi kei hi. Sang nasepna, zato lam nasep na, tualsuakmi hong hawhte lengladona, leh lai lekkhiat nasep cihte tawh ka hun ka bei sak hi.\nRev. Carson pen 1st April 1908 ni-in si aa, a zi in a taisan theihloh a nin a kihhuai mi te a pasal nu siat khit nungah kum 12 bang it na tawh pantahin nasem suak lai zen hi.Mihing te ki-it na na ngawnin khihcip zo in kitai san theilo ahih leh tua sang a lian zaw pekpekin hong it ih Topa Pasian in hong taisan lo zaw lai ding hi. John 3:16 sungah,“ Pasian in leitung mite hong it mahmah ahih manin ama Tapa a um mi khem peuh si nonlo-in a hin tawntung theih nadingin a Tapa neihsun a hong piak dongin a hong it na a hong lak hi”na ci hi.Ih Topan hong kamciam kammal hi a ih up nak leh hong taisan ngeilo ding hi. Hih lai a sim kha khempeuh Pasian hong itna a thupha tawh hong phung vuh ciat ta hen, Amen. Thang Khan Dal\nPrevious: Thucinh thutang (K)\nNext: Tulaai leitung Thuthang Tuamtuam Updates October 20, 2014\nZomi Cup 2016 kipanta ding\nCihtakna le hangsanna ~ Lian Tuang


url: =Cyberjaya sungah Operasi nasiatak in kibawl in, gamdangmi 290 kimankhia :: ZOMI DAILY\nposted on 11 August 2017 at 10:07 am Lomkholna: Malaysia, News, Sawltak, World\nMalaysia, Bukit Aman Special Branch Counter Terrorism Division te makaihna tawh anihveina Operasi nasiamahmah “Large-scale joint Operation” kibawl leuleu in gamdangmi akigawm in mi 290 kimankhia cih theStar pan kiza hi.\nHih Operasi akibawlna munte pen Neo Cyber, Biz Avenue II, Lingkaran Cyber Point Barat cih munteng ahihi. Operasi akipat pen Tuesday nitaklam 9pm panin akipan hi a, zanni Thursday zankimlam in mansiangpan ci uhhi.\nHih Operasi panin akiman mi 290 lakah numei 9 kikhel uh ci a, tuaban ah Private leh Public University panin sangnaupang 98 Students zong kihel cihi.\nGamdangmi Foreigners akiman te pen Yemen, Pakistan, Syria, Bangladesh, India, Nepal, Sudan, Indonesia, Libya, Nigeria cih gamtuamtuam pan ahihi. (Myanmar bel tutung kihel samlo hi)\nDivision head Deputy Comm Datuk Ayob Khan ii genkhiatna ah akiman khempeuh Sepang police District Headquarters ah kipuak cihi.\nTua munah Interpol Foreign Terrorist Fighters list, Counter Terrorist list and Special Branch Lookup list, Databases of the Immigration Department, National Registration Department and Education Malaysia Global Services cih te ii migilo minsazian sungah akihel aomkha hiam ci’n sitcianna kinei cihi.\nTua akiman lakah gamdangmi 57 te’n Travel Documents akician neilo in, Malaysia gamsung ah aguk omsuak “Overstayed” uh cihi.\nAdang akiman tepen hoihtak in thusitna aneihkhit uhciangin khahkhiakik uh cihi.\nHih gamdangmi amatte uh lakah migilo angongtatsawm Terrorist omlo cih mukhia uh a, ahi zongin Division head Deputy Comm Datuk Ayob Khan in agenkhiatna ah hihbangdan in Operation kibawlbeh totolaiding hi ci’n genkhia hi.\nAdiakdiak in Middle East gamsung, Syria leh Yemen cihte panin hongpaikhia gamdangmi tepen milauhuai “High Risk Countries” in aki ciamteh ahih manin, tua gampanin hongpai te limtak in sitlaiding uh cihi.\nHihbang in Operasi abawl uhciangin Police Personnel te’n RID kici “radionuclide identification devices” zong puaden uhhi. Hih vanzat tawh Gamma Rays leh Neutron Rays te ki zongkhiathei cihi.\nHIh vanzat Device pen RadEye zong kici a, Malaysia gamsung ah hongtungding SEA Games hunsung ahzong migilo te’n Radioactive Materials apuakkhakding hih RadEye tawh Scan kibawlding cihi.\nAbeisa Sunday ni inzong Jalan Masjid India vengsung tengah Operasi nasiatak in khatvei bawlkhin uh a, Tuesday ni in Follow-up Operasi khatvei abawlkik leuleu uh ahihi. Jalan Masjid India vengsung ah Sunday ni Operasi abawllai inzong gamdangmi akigawm in mi 409 tak mankhia uhhi. Sawltak #zomidaily\nPrevious: Kawlgam ah H1N1 Flu natgual tawh asi kibehlap toto in mi 19 phatota\nNext: China ah Bus tuahsia in mi 36 in sihlawh, adangzong mi 13 liamgawp


url: =2. SIZANG GAM SUNG AH KA PASIAN NA SEP NA – Rev. Thang Za Kap Tangthu\n1904 kum in Khuasak khuapan Sya Thuam Hang, Sya Pau Suan te LAW KI sungpan Tapidaw na suak uh hi. A mau hun lai in Sizang mi khempeuh Lawki sung ah na om lai uh a, Gal-Ai, Sa-Ai in zuu leh sa tawh nuam nasa mahmah uh hi. Tuahun lai Tapidaw suak te pen a baih vehveh lo dinmun a hi uh hi.\nSya Thuam Hang te Sya Pau Suan te pen Ulehnau mi-pih sa-pih khempeuh in a-na nawlkhin ban uh ah a mau zong Zu-mun Sa-mun peuhmah ah na kihel vetvet nonlo uh hituak hi. Simmawh na nakpi tak in nathuak uh hi. A mau pen Zu nadawn vetvet non lo uh a, citak tak in na nung ta uh a hihman in Pasian in zong na om pih uh a, thupha napia uh a, damdam damdam in Sizang mi sungah Tapidaw hong ki behlap toto ta hi.\n1904 kum pan 1970 kum kiim dongin Sizang Tuiphum Pawlpi pen Tapidaw nuntak na, na khauhpai lua mahmah a hih man in Zu ne te Pawlpi pan khalh na kipia in Pawl-pua lam-ah tawl khat ki-koi phot ngekngek uh hi. Nungak tangval a khial a om a leh zong Pawlpua lam ah koi uh a, a kisik kik uh a, a thuum kik uh leh tua-ciang bek-in Pawlpi sung ah na sang kik pan uh hi. Sunday ni in biakpiak na longal a dang bangmah semngam lo uh hi. A tawp na ah gamtat hoih na tawh vangam ki tung ding cih, upna dong na tung kik helmawk uh hi. Thukham khutnuai na tung kik ta uh hi.\nTua hun laitak 1972 kiim pawl in Rev.Dr.Hau Lian Kham ( Senior Pastor, Tedim Baptist Church ) in Hehpih na hang bek tawh gupna a kingah na thu, gamtat hoih na tawh gupna a kingah zawh lo na thu, thukham zuihna tawh gupna a kingah zawhlo na thu hong tangko hi. Tedim Tuiphum biakinn pi ah hong tangko masa a hihman in Tedim Tuiphum pawlpi hong buai pha mahmah pah hi. Kawlgam bup Tuiphum Pawlpi lam-ah a lianpen te na leng Tedim ah sam uh a, thukhen sak uh hi. Rev.Dr.Hau Lian Kham pen Tedim Tuiphum Pawlpi ah Senior Pastor sem kimlai, Khakhat in khatvei bek Hun zangh sak ta uh hi.\nTuabang in Rev.Hau Lian Kham in biakinn sung ah Gupna thu agen sak thei non-lo tak ciang Lamdung ah Bawlung tualpi ah Crusade hong kipan ta hi. Khamtung gam bupah Crusade a bawl masa penpen Rev.Dr.Hau Lian Kham a hihi. Rev.Dr.Hau Lian Kham tungton pan in, Hehpih na hang bek tawh gupna a kingah lam a ki thei masa penpen a hihi. Rev.Dr.Hau Lian Kham tungton in Tedim khuasung ah migilo in a minthang vanghvangh LAN TA YE honpi khat hong kikhel in hong piangthak mawk uh hi. Zu dawndawn te-in hongdawn non-lo uh a, zukham in mitawh a ki lailai te hong piangthak in biakinn sungah Teci hongpang in mithak nuntak na tawh hong nungta thei mawk uh hi.\nRev.Dr.Hau Lian Kham leh a Piangthak sa honkhat Tedim khuapi sungbek hi nonlo in Tedim gam sung khua tuamtuam leh Sizang gamsung dong-in Gupna thu, gen in hong pai kawikawi uh hi. Sizang kual sungah kua pawlpi kua pawlpi in biakinn pia lo uh hi. Thuklai khua ah Pu Mang Khaw Tual innkhang tualpi lui ah zanciang gupna thu hong gen hi. Hongpai kik ciang Pu Thawng Khaw Hau inn sakdeuh Mawtaw lamdung teng ah Gupna thugen na hongnei leuleu hi. Keibang tualai ah a piangthak ka hihi. 1976 kum a hihi.\nTuaHunlai in Rev.Hau Lian Kham i, a thugen bulphuh pi pen,\n1. Mawna nam 4 thu\n2. Thukham zuihna tawh gupna a kingah zawh lo na thu\n( James 2:10-11, Rom 3:20, Gal 3:10-11 )\n3. Gupna a kitaan kik thei-lo na thu\n( 1Cor 5:1-5, 3:11-15., Hebia 12:6-9 )\n4. Gupkhiat na in Pasian Letsong a hih na thu\n( Eph 2:8-9, Rom 3:24,6:23., Rom 4:1-5 )\n5. I sih-maa in gupngah kitel a kul na thu\n( 1John 5:13 )\n6. Khazih sungah a om mi-in gamtat-hoih a kul na thu ( 2Cor 5:17 )\ncihte bulphuh in gentehna tuamtuam tawh thu honggen a, mi tampi tak-in hisa in sangthei uh hi. TuaHunlai in Sizang Tuiphum Pastor teng in a thugen ngainuam lo ban ah dopi in do uh hi. Rev.Hau Lian Kham thugen a ngai te Pawlpi sungpan in hawlkhia hel mawk uh hi.\nThuklai ah gupna thu a genkhit uh ciang Khuasak zongah pai uh hi. Khuasak te in a biakinn uh aphal-lo ban uh-ah a thugen ngaiding naleng khaam lai uh hi. Tua ahihman in Rev.Hau Lian Kham in Khuasak bawlung tual ah a genleh naupang honkhat\nlongal in ngai ngam lo uh hi.\nKhuasak ah giak uh a, zanciang Gupna thu agen leh Khuasak khangno mi 7 in suangtum tawh a thugen na inn denpi in deng uh hi. Tua adeng khangno te pen , Lian Khup, Hang Do, Lampui leh adang mi 4 hi uh a, Pa Mang Za Khai i sawl ci uh hi. A vekphial in sihsiat tawh si uh hi.\nTua hun lai in Thuklai Tuiphum Pawlpi ah Rev.Ngiak Za Dim in Pastor sem a, Khuasak Tuiphum Pawlpi ah Rev.Mang Khaw Pau in Pastor sem hi. Lophei Tuiphum Pawlpi ah Rev.Ngin Khai in Pastor sem a, Dolluang Tuiphum Pawlpi ah Rev.Thang Za Pau in Pastor sem hi. Buanman Tuiphum Pawlpi ah Rev.Thian Cin Vung in Pastor sem a, Pumva Tuiphum Pawlpi ah Rev.Son Cin Pau in Pastor sem hi. Limkhai Tuiphum Pawlpi ah Rev.Suan Khaw Thang in Pastor sem a, Voklaak Tuiphum Pawlpi ah Rev.Tun Khaw Lian in Pastor sem hi. A mau pom thei lo uh pen Upna hang ah hehpih na tawh Gupna na ngah zo hi cih Eph 2:8-9 na pom zo lo uh hi. Gamtat hoih na mah bulphuh vinven uh hi Vangam tun nading in.\nTuaHunlai Tuiphum Pawlpi te-I kalsuan ziapen Sabbath a tan lobek uh hi a, thukham tawh ki hen-cip uh hi. Gamtat hoih teng vangam tungding a, gamtathoih lo teng Hell tungding cih upna a kinei kiim a hihi.\nLophei khuazang phial pen Tuiphum Pawlpi ah ka om uh hi. Pianthak na thu hangin Pawlpi sungah upna hong kibang nonlo hi. Biakpiak nopdan zong hong kibang non lo hi. Tuahunlai in Tuiphum Pawlpi te i, a sih zakdah pen, khutlaam in thunget na, khupdin in thunget na, thunget ciang mannailo pi in AMEN, AMEN cih na leh Halelujah cih zat na te a hihi.\nHicidan in Updan kibang thei non lo, biakpiak nopdan kibang thei nonlo ahihman in Lophei Tuiphum pawlpi ki tamh in seh thum suah seh nih bang Tuiphum Pawlpi pan ka paikhia uh a, Pawlpi kizop pih nei lo-in tawlkhat sung ka om phot uh hi. Tuahun pen November 24, 1976 kum a hihi. A nunglam ciang in AG pawlpi tawh ka ki zom uh a, Khamtung gambup ah Lophei AG pen a thum na ka hi uh hi. Tuahunlai Khamtung gambup ah AG a masa pen Tuilang khua hi a, a nih na pen Gamngai khua a hihi. A thum na AG pen Lophei khua hi\na, a li na AG pen Phaiza khua a hihi. A nga na AG pen Thuklai khua hi a, a guh na AG pen Tedim a hihi.\nKeipen March 11, 1977 kum pan July 31, 1979 dong Lophei ah AG Pastor kasem hi. August 2,1979 pan in March 1984 kum dong Evangel Bible College, Yangon ah kum nga sung Lai Siangtho sang kakah hi. Tuahun sungin kalungsim sungah bangthu hong ki-lo den hiam cih leh Sizang mi te in, Pianthak na thu thei peuhmah nailo a, kei lah Lai Siangtho sang kakah ta mawk a, Sizang mite koici pianthak thei mawk ding hiam cih thu bek bek ka lungsim sung ah hong ki lo den hi.\nTuaman in 1980 kum ciang, Lai Siangtho sang kakah kawm in Gupkhiatna Laibu khat Sizang pau tawh kagelh a, ka Laibu min pen VANGIK PUA A, A GIM MI KHEMPEUH TE AW KA KIANG AH HONG PAI UN cih a hihi. Tua Laibu pen Sya Suang Khaw Lian ( Lophei khuami, Health Assistant, Myo Ywa ) in type writter tawh hong khet sak in bu tampi hongbawl sak hi. A sum bei khempeuh zong a man hongsih hi. Sizang gam sung leh Sizang mi omna khempeuh phial ah a free in hong hawm sak hi.\nTua Laibu tungton in mitampi tak in gamtat hoih na tawh Vangam a kitun theilo nathu hong mukhia uh hi. Te Ci pan na lai tampitak hong kikhak kik a, ka nuam mahmah uh hi. Topa min nakpi tak in ka phat uh hi.\n1981 kum ciangin, ka Lai Siangtho sangkah kawm mahin Sizang pau tawh Gupkhiat na Laibu khat ka at leuleu hi. Ka Laibu min pen GUP NA KI TAAN THEI MAW KI TAAN THEI LO cih a hihi. A kitaan theilo lampan in ka gelh hi. Tuahun lai in Tuiphum Pawlpi te in Gup na kitaan thei lo cih pen sih zakdah uh hi. Tua ka Laibu pen Pasian in thupha hongpiak sak in tua ka Laibu tungton in mi tampi tak in gupngah hong kitel uh hi.\nSya Suang Khaw Lian mah in Type writer tawh hong khetsak a hi a, Bu tampi tak hong bawl sak hi. A sumbei khempeuh zong a man hong sih sak a hihi. Sizang gam sungah innsim phial ah, a free in honghawm sak a Mi tampi tak-in gupna, a kitaan thei-lo na thu hong tel uh hi.\nLungdam lua mahmah ka hih man in 1983 kum ciang in zong ka Lai Siangtho sang kah kawm mah in Gupkhiat na Laibu khat ka at leuleu hi. Ka Laibu min pen GAM TAT NA OM LO UPNA IN A SI HI cih thu a hihi. Sya Suang Khaw Lian mah in Type writer tawh hong khet sak in Sizang inn khempeuh phial ah a free in honghawm sak leuleu hi. A sum bei khempeuh zong aman hong sihsak zel hi. Hih ka Laibu tungton in mi tampi tak in gamtat hoih na tawh Vangam a kitun thei lo na thu hong tel semsem uh hi. Gup ngah kitel zong mi honpi khat hong ki behlap hi. Te Ci pan na lai zong honpi khat ka nga hi.\nThuklai SYA KHAWK ci in, ki pawlkhop na, khat veivei biakpiak khop na, thalak khop na cih Fellowship khat ka nei uh hi. A nuai a maan pen a makai teng ka hi uh hi.\nSIZANG KUAL SUNG KHEMPEUH AH LUNGDAM\nNA THU TANG KO\nYangon ah Lai Siangtho sang kakah Hun sung 1980 kum sangkhak Hun sungin Pa Thang Pui ( Taingen ) Rev.Do Cin Pau ( Thuklai AG ) tawh ka 3 un Sizang kual sungteng Gupkhiat na Thu tangko in vialKhat ka kithuah uh hi. Khuasak khua ah Hehpih na hangbek tawh gupna akingah na thu ka tangko uh hi. Tua khit ciang Voklaak khua ah ka pai uh hi.\nTuaHunlai in kuamah in a biakinn uh hongphal lo uh hi. Zintun nading zong haksa mahmah hi. Tua ahihman in Seengpi khatciat tawh ka kipan uh a, buhtang, MeiSo pi, Namgimtui akipan neekding dawnding khempeuh ka luzang un ka pua uh hi. TuaHunlai in Buanman pan Voklaak, Buanman pan Limkhat Motor lampi om nai lo hi. Mawtaw Cycle cih bang Sizang sungah kimu ngeinai lo hi. Hand phone zong om nailo hi.\nTuaHunlai in i zintunna inn ah zan ciang gupna thu tangko na kineih a, a tua inn pen khangno te in suangtum tawh hong deng thei zel uh ahihman in zintun na dingzong hong kideih lo hi. Khatvei bang Khuasak khua ah Syamah Khung Nawn te nupa zui-in kapai ngeingai uh hi. Tualeh Pa Lua Pau in Khuasak khua ah giak theilo ding taam theilo ding Pasian thu gen theilo ding, Khuasak khuapan paikhia un hong ci hi.\nTualeh Sya Phundum in Pasian thu, Gupkhiat na thu hong gen sak tapeuh in a cih leh Pasian thu, Gupkhiat na thu nagen uh leh khangno te in suangtum tawh nagen na inn uh, zanciang hong deng ding hi hong ci hi. Tualeh Sya Phundum in Suangtawh hong den leh a sikkang a kisia teng Tedim EBC Pawlpi in hong liau kik ding hi ung ci in dawng hi. Bangbang hi leh Khuasak khua ah giak thei lo ding Gupkhiat na thu gen thei lo ding paikhia un hong ci teitei ahihman in utlo pipi in tua Nitak in Lophei ah ka pai uh a, Gupna thu nasiatak in hong gen uh hi.\nREV.LAM CIN THANG SIZANG TUIPHUM\nTEN DEIH LO\nRev.Lam Cin Thang pen B.A holder khat hi a, kumpi sang ah High School teacher a sep laitak in hong Piangthak hi. Hong pianthak khit teh a sang sya sepna pan hong khawl in India ah Lai Siangtho sang hong kah in Lai Siangtho Degree zong hong ngah hi. A mah pen Tuiphum Pawlpi sungmah ah Pasian naa a sem nuam tentan mikhat a hihi. Ahihhang Sizang Tuiphum Pawlpi te in deihngiat lo uh hi. A deihloh na uh a hang pen, Sizang Tuiphum pawlpi mite AG pawlpi ah a taipih ding lau uh hi. Tua ban-ah a innkuanpih a Piangthak sa teng zong AG pawlpi ah om gaikhin uh hi.\nTamu ah Pastor kasep lai 1986 ( or ) 1987 kum in Rev.Lam Cin Thang tawh Kalaymyo pan Tamu dong SET BING ( bicycle ) khat tuak tungin ka tonkhawm uh hi. Khampat ah zong AG biakinn ah zin ka tungkhawm uh hi. TuaHunlai in a mah pen mi in tu a zah-in thei nai peuhmah lo hi. Lamkal ah kiho kawmkawm in ka pai to uh leh hong thugen khat pen tuni dongin ka magilh thei kei hi. Khanglui te in phulum phulnang leikha in petlet a cih bangin Sizang gamsung ah Pianthak na thu kagen thei nangin a petlet pen, nang hi teh hong ci ngei hi.\nKagensa mah bangin 1904 kum in Sya Thuam Hang te Sya Pau Suan te in Lungdam na thu na sang uh a, 1970 kum kiim in Sizang mi khempeuh phial Tapidaw kisuak khin phial, himahta leh HEHPIH na tawh Gupna a kingah na thu na pom thei nonlo uh a, Vangam tun nangpen SDA te dan in tha lawh tanghtangh kisawm kik ta hi.


url: =Tulaai Leitung Thuthang Tuamtuam Updates October 24, 2014 :: ZOMI DAILY\nposted on 25 October 2014 at 9:23 am Lomkholna: Khawmpau, Myanmar, News, World, Zomi\n· US gam Marysville khua , Washington state a om Marysville high school ann neekna mun pan kipan in thautawh kikapna October 24,2014 den mahmah in piang a sangnau pang nih aliam kimu phot in thau ahihleh lawngtampi ging ahihman sangnau pang tamsim liamkhading in kilam en hi. Palik leh sangsiate kikop in sangnaupang te sangpualam ah anawnkhiat saan laaitak uh ahihi.\n· US gam Dallas khuapi Texas state a Ebola natna vei pasalkhat a khoi nurse nihte atung uh ah Ebola kici lungno tawh kisai bangkilkel nawnlo a zong kinaih nawn kilkel lo uhhi ci in zato te in taangkokhia uh, Ebola natna pan asuaka ahi Nina Pham zatopan atuahzawh ciang White House ah President Obama tawh vakimu a Nina peen Asia mi ahihman in President zong nuamtuam mahmah in napom tentan hi. Ahizong in Nina Pham in thuthak kante tung a genciang leuleu in thunget sakteng tung ah lungdam akohkhit ciang President pa aphawk ding isak leh Ka Uital ngaihno tawh kimu kikkhading kahihman kalungdam lei cimawk hi.\n· Egypt gam Sinai Mualtung a om gaalkaap phualpi ah Biakna haipih gaaldo pawl hiding a upmawh pawlkhat in October 24 ni in bomb na sukham uh a Egypt gaalkaap mi 26 sihkhat in si hi ci in Egypt kumpi thunei te in taangkokhia uhhi. HIhbang danlian mah in September khasung khatvei tuakngei khin uha gaalkap 11 in sihlawh khin ngei hi.\n· Nungkha sung in IS migilo te in Iraq palik khat akap na vuah Sarin Gas kici daatnamkhat zang uha hihpeen leitung bup thukhun palsatna khat ahihman in hih IS te bangzah nei a koiteng ah zang cihte telciantak in US suulzuih ding hi ci in Secretary of state John Kerry in October 24 ni in genkhia hi.\n· Ongtung ding November 8 niciang Kawlgam Democracy makaaipi nu ahi Daw Aung San Suu Kyi Kaya state Luaikaw khuapi ah paiding a mipi tetawh kimuhkhopna nei ding ci in Kaya state NLD zum te in October 24 ni in taangkokhia uhhi. Hih thu hang Kaya minam te lawp mahmah uha, pawlkhat bang in ann neekding mangngilh zaw uhhi. Ahizong Aung San Suu Kyi icih peen Bawngtal asa khawng zong pawlkhat na om lai veve uhhi.\n· September kha pan amangthang Kawlgam thuthang kaaikhawm Ko Aung Kyaw Naing peen kawlgam gaalkaap ten keem in October 4 ni in gaalkaap te thau sut in taaisawm ahihman kikaaplum khin ci in kawlgam gaalkaapte in athusuahna uh October 24 ni in kawlgam laaihawmlam saite tung ah puak uhhi. Hih Ko Aung Nai kicipa peen Mualtung thautawi te leh Kawlgam gaalkaapte kikaal thu manlangtak a leitung bup theih ding a a ongpuakpahpah pa khat zong ahihi.\nPrevious: 2015 kumsung Ebola zatui Million tampi ki bawlkhia ding\nNext: ZYA Weekly News :: 24 October 2014\n26 October 2014 at 4:06 am\nThu theinop te hing post jl ma un?